|  |
| --- |
| PRITARTA |
| Klaipėdos miesto savivaldybės |
| tarybos 2015 m. balandžio 14 d. |
| sprendimu Nr. T2-62 |

**KLAIPĖDOS MIESTO SAVIVALDYBĖS**

**VYKDOMŲ VISUOMENĖS SVEIKATOS PRIEŽIŪROS FUNKCIJŲ ĮGYVENDINIMO**

**2014 METŲ ATASKAITA**

**Klaipėda**

**2015 m.**

**TURINYS**

|  |  |  |
| --- | --- | --- |
| Eil. Nr. | Skyriaus pavadinimas | Puslapiai |
| I. | Savivaldybės vykdomų visuomenės sveikatos priežiūros funkcijų įgyvendinimo ataskaitos santrauka | 3 |
| II. | Teisės aktai, reglamentuojantys savivaldybės vykdytas visuomenės sveikatos priežiūros funkcijas | 4 |
| III. | Savivaldybės visuomenės sveikatos priežiūros veiklai įtakos turėjusių veiksnių apžvalga | 6 |
| IV. | Bendruomenės sveikatos būklės analizė | 8 |
| V. | Vykdytos valstybinės visuomenės sveikatos programos ir strategijos | 13 |
| VI. | Savivaldybės visuomenės sveikatos programų ir strategijų, visuomenės sveikatos priežiūros priemonių įgyvendinimas | 16 |
| VII. | Bendruomenės, nevalstybinių organizacijų, ūkio subjektų, Savivaldybės administracijos struktūrinių padalinių dalyvavimas vykdant visuomenės sveikatos priežiūros veiklą | 20 |
| VIII. | Vaikų ir jaunimo sveikatos priežiūros įgyvendinimas | 29 |
| IX. | Savivaldybės visuomenės sveikatos priežiūros veiklos finansavimas | 32 |
| X. | Artimiausio laikotarpio savivaldybės vykdomos visuomenės sveikatos priežiūros veiklos prioritetinės kryptys | 33 |
| XI. | Savivaldybės visuomenės sveikatos rėmimo specialiosios programos priemonių vykdymas | 34 |

**I SKYRIUS**

**KLAIPĖDOS MIESTO SAVIVALDYBĖS VYKDOMŲ VISUOMENĖS SVEIKATOS PRIEŽIŪROS FUNKCIJŲ ĮGYVENDINIMO ATASKAITOS SANTRAUKA**

Savivaldybės vykdomos visuomenės sveikatos priežiūros kryptys numatytos Klaipėdos miesto savivaldybės 2013–2020 metų strateginiame plėtros plane. Vykdomų visuomenės sveikatos priežiūros funkcijų įgyvendinimui artimiausios priemonės numatytos Klaipėdos miesto savivaldybės 2014–2016 metų strateginiame veiklos plane, kurį sudaro 13-ka programų.

Parengtoje Savivaldybės vykdomų visuomenės sveikatos priežiūros funkcijų įgyvendinimo metinėje ataskaitoje (toliau – Ataskaita) pateikti ataskaitinių biudžetinių metų duomenys, išskyrus ataskaitos IV skyrių, kuriame pateikta 2013 metų bendruomenės sveikatos būklės analizė, vietiniai teisės aktai, reglamentuojantys savivaldybės vykdytas visuomenės sveikatos priežiūros funkcijas. Ataskaitoje pateikta visuomenės sveikatos priežiūros veiklai turėjusių įtakos veiksnių apžvalga, valstybės ir savivaldybės visuomenės sveikatos programų ir strategijų bei visuomenės sveikatos priežiūros priemonių įgyvendinimas, nurodytas visų savivaldybės padalinių dalyvavimas, vykdant visuomenės sveikatos priežiūros veiklą bei vaikų ir jaunimo sveikatos priežiūros įgyvendinimą.

Esminius visuomenės sveikatos priežiūros veiklos rezultatus vaizdžiai pateikia Klaipėdos miesto visuomenės sveikatos stebėsenos kintantys gyventojų demografiniai ir sveikatos rodikliai. 2013 m. Klaipėdos miesto savivaldybėje visuomenės sveikatos stebėsena buvo vykdoma pagal Klaipėdos miesto savivaldybės tarybos 2012 m. vasario 28 d. sprendimu Nr. T2-50 patvirtintą Klaipėdos miesto visuomenės sveikatos stebėsenos 2012–2014 m. programą, lyginant gautus rodiklius su Lietuvos ir Klaipėdos apskrities analogiškais praėjusiųjų metų rodikliais.

Demografinė situacija Klaipėdos mieste palankesnė nei Klaipėdos apskrityje ir šalyje. Lyginant su bendru gyventojų skaičiumi, Klaipėdos miesto gyventojai kasmet po truputį senėja. Mieste nuo 2009 m. iki 2014 m. pradžios didėjo vaikų procentinė dalis, lyginant su bendru gyventojų skaičiumi. 2013 m. Klaipėdos mieste 1 000 gyventojų teko 11,1 gimusiojo, šis rodiklis buvo aukštesnis už vidutinį Klaipėdos apskrities rodiklį (11) ir Lietuvos Respublikos rodiklį (10,1). Nuo 2009 m. iki 2014 m. pradžios vaikų procentinė dalis didėjo, lyginant su bendru gyventojų skaičiumi.

2013 metais miesto suaugusiųjų bendrasis sergamumas (visi užregistruoti atvejai) buvo žemesnis už analogišką Lietuvos rodiklį. Didžiausias gyventojų bendrasis sergamumas 2013 m. Klaipėdos mieste buvo kvėpavimo sistemos, kraujotakos sistemos bei jungiamojo audinio ir skeleto raumenų sistemos ligomis. Šie Klaipėdos miesto gyventojų bendrojo sergamumo rodikliai buvo aukštesni už analogiškus Klaipėdos apskrities ir Lietuvos Respublikos vidurkio rodiklius. Tarp Klaipėdos miesto ikimokyklinio ugdymo įstaigų, bendrojo lavinimo mokyklų ir profesinio mokymo įstaigų vaikų, kurie 2014/2015 m. m. profilaktiškai pasitikrino sveikatą, daugiausia diagnozuota regėjimo sutrikimų, ankstyvame amžiuje – simptomų ir nenormalių klinikinių pakitimų ir įgimtų formavimosi ydų, kurie vyresniame amžiuje diagnozuojami kaip jungiamojo audinio ir skeleto raumenų sistemos ligos.

Mirtingumo rodiklis 1000 gyventojų 2013 metais Klaipėdos mieste siekė 12,9 mirusiojo ir buvo žemesnis nei Klaipėdos apskrityje – 13,2 mirusiojo ir Lietuvoje – 14 mirusiųjų. Nuo kraujotakos sistemos ligų mirė beveik pusė, t. y. 985 žmonės (48,3 proc. visų mirusiųjų), nuo piktybinių navikų – 474 žmonės (23,2 proc. visų mirusiųjų), o nuo išorinių mirties priežasčių – 152 žmonės (7,5 proc. visų mirusiųjų).

Vadovaudamiesi Lietuvos Respublikos sveikatos sistemos įstatymu apibrėžta sveikatos sąvoka, kad tai – ne tik ligų ir fizinių defektų nebuvimas, bet ir fizinė, dvasinė bei socialinė žmonių gerovė, parengtoje ataskaitoje siekiama įvertinti sveikatos potencialą ir jo palaikymo sąlygas lemiančius faktorius. Savivaldybės veikloje vadovaujamasi Lietuvos Respublikos vietos savivaldos įstatymo 6 straipsnio 17 ir 18 punktais priskiriamomis savarankiškomis savivaldybių funkcijomis – pirmine asmens ir visuomenės sveikatos priežiūra (įstaigų steigimas, reorganizavimas, likvidavimas, išlaikymas), savivaldybių sveikatos programų rengimu ir įgyvendinimu, parama savivaldybės gyventojų sveikatos priežiūrai. Savivaldybės administracijos Socialinių reikalų departamento Sveikatos apsaugos skyrius (toliau – Sveikatos apsaugos skyrius) organizuoja pirminę visuomenės sveikatos priežiūrą pagal Sveikatos apsaugos skyriaus nuostatuose numatytas funkcijas, rengia sveikatinimo programas, organizuoja ir kontroliuoja Visuomenės sveikatos rėmimo specialiosios programos įgyvendinimą, savivaldybės teritorijoje vykdo savivaldybės sanitarinės kontrolės funkcijas. Pagrindinė pirminės visuomenės sveikatos priežiūros įstaiga – Klaipėdos miesto visuomenės sveikatos biuras vykdo tikslingą ir sistemingą visuomenės sveikatos stebėseną, organizuoja sveikatos įgūdžių ugdymo, sveikos gyvensenos mokymus ir įvairias sveikatos stiprinimo priemones.

Klaipėdos miestas nuo 2011 m. priklauso Pasaulinės sveikatos organizacijos Sveikų miestų tinklui. Pastaraisiais metais prie visuomenės sveikatos priežiūros priemonių įgyvendinimo ir veiklos koordinavimo aktyviai prisideda Bendruomenės sveikatos taryba, Narkotikų kontrolės komisija, Asmens sveikatos priežiūros komisija. Savivaldybės tarybos sprendimu 4 metams patvirtinta Savivaldybės visuomenės sveikatos specialioji rėmimo programa išlieka svarbiausia visuomenės sveikatos priežiūros veikloje, užtikrinanti priemonių tęstinumą ir vykdoma pagal Bendruomenės sveikatos tarybos nustatytas prioritetines kryptis.

Socialiniai faktoriai, turintys reikšmės sveikatos rodikliams, Klaipėdoje buvo palankesni nei Lietuvoje ir apskrityje. Klaipėdos miesto savivaldybėje bedarbių procentas nuo darbingo amžiaus gyventojų žymiai sumažėjo, atitinkamai nuo 9,3 iki 8,4 proc., ir 2013 m. buvo palankesnis nei Klaipėdos apskrityje (9,4 proc.) ir Lietuvos Respublikoje (10,9 proc.).

Nuo 2008 m. iki 2013 m. Klaipėdos mieste išmetamų į aplinką teršalų kiekis iš stacionarių taršos šaltinių sumažėjo atitinkamai nuo 29,7 kg iki 14,9 kg 1 gyventojui, tačiau aktuali tarša išlieka dujinėmis ir skystosiomis medžiagomis. 2013 m. 1 klaipėdiečiui teko 14,9 kg teršalų, iš jų: kietųjų medžiagų – 1,1 kg, dujinių ir skystųjų medžiagų – 13,8 kg. Aktuali problema mieste išlieka automobilių transporto, geležinkelio eismo ir uosto krovos darbų keliamas triukšmas. Apie 34 % miesto gyventojų gyvena pastatuose, kurie visą parą veikiami triukšmo, viršijančio didžiausius leidžiamus ribinius dydžius.

Iš miesto vandenviečių centralizuotai tiekiamame geriamajame vandenyje, kurį vartoja miesto ir priemiesčių gyventojai, mikrobiologinės ir cheminės taršos nėra. Šachtinių šulinių vandens kokybę savininkai tiriasi pagal savo poreikius. Sveikatos mokymo ir ligų prevencijos centro duomenimis, 2014 m. Klaipėdos miesto maudyklų vandens kokybė (Girulių paplūdimio, Melnragės II paplūdimio ir Smiltynės I paplūdimio) atitiko Lietuvos higienos normos HN 92:2007 „Paplūdimiai ir jų maudyklų vandens kokybė“ reikalavimus.

**II SKYRIUS**

**TEISĖS AKTAI, REGLAMENTUOJANTYS SAVIVALDYBĖS VYKDYTAS VISUOMENĖS SVEIKATOS PRIEŽIŪROS FUNKCIJAS**

**Savivaldybės tarybos sprendimai:**

1. Klaipėdos miesto savivaldybės tarybos 2014 m. sausio 30 d. sprendimas Nr. T2-11 „Dėl Klaipėdos miesto savivaldybės 2014 m. socialinių paslaugų plano patvirtinimo“.
2. Klaipėdos miesto savivaldybės tarybos 2014 m. sausio 30 d. sprendimas Nr. T2-16 „Dėl Klaipėdos miesto savivaldybės 2014–2016 metų strateginio veiklos plano patvirtinimo“.
3. Klaipėdos miesto savivaldybės tarybos 2014 m. vasario 13 d. sprendimas Nr. T2-28 „Dėl Klaipėdos miesto savivaldybės aplinkos apsaugos rėmimo specialiosios programos 2013 metų priemonių vykdymo ataskaitos patvirtinimo“.
4. Klaipėdos miesto savivaldybės tarybos 2014 m. vasario 13 d. sprendimas Nr. T2-29 „Dėl Klaipėdos miesto savivaldybės aplinkos apsaugos rėmimo specialiosios programos 2014 metų priemonių patvirtinimo“.
5. Klaipėdos miesto savivaldybės tarybos 2014 m. vasario 27 d. sprendimas Nr. T2-47 „Dėl pritarimo dalyvauti partnerio teisėmis URBACT projekte „Sveikas senėjimas“.
6. Klaipėdos miesto savivaldybės tarybos 2014 m. kovo 27 d. sprendimas „Dėl Klaipėdos miesto savivaldybės visuomenės sveikatos rėmimo specialiosios programos 2014 metų priemonių patvirtinimo“.
7. Klaipėdos miesto savivaldybės tarybos 2014 m. balandžio 30 d. sprendimas Nr. T2-103 „Dėl pritarimo Europos jaunimo sunkiosios atletikos čempionato organizavimui 2015 metais Klaipėdos mieste“.
8. Klaipėdos miesto savivaldybės tarybos 2014 m. gegužės 5 d. sprendimas Nr. T2-100 „Dėl pritarimo Klaipėdos miesto savivaldybės vykdomų visuomenės sveikatos priežiūros funkcijų įgyvendinimo 2013 metų ataskaitai“.
9. Klaipėdos miesto savivaldybės tarybos 2014 m. liepos 31 d. sprendimas Nr. T2-168 „Dėl pritarimo dalyvauti projekte „Klaipėdos miesto ir Kretingos rajono savivaldybių sveikatos priežiūros paslaugų teikimo mokyklose ir ikimokyklinio ugdymo įstaigose gerinimas“ ir Jungtinės veiklos sutarčiai“.
10. Klaipėdos miesto savivaldybės tarybos 2014 m. liepos 31 d. sprendimas Nr. T2-173 „Dėl biudžetinės įstaigos Klaipėdos sutrikusio vystymosi kūdikių namų nuostatų patvirtinimo“.
11. Klaipėdos miesto savivaldybės tarybos 2014 m. rugsėjo 15 d. sprendimas Nr. T2-236 „Dėl pavedimo biudžetinei įstaigai „Klaipėdos paplūdimiai“ vykdyti fizinės gerovės užtikrinimo veiklą ir šios veiklos paslaugų teikimo kainos nustatymo“.
12. Klaipėdos miesto savivaldybės tarybos 2014 m. spalio 23 d. sprendimas Nr. T2-285 „Dėl Klaipėdos miesto savivaldybės triukšmo prevencijos veiksmų plano 2014–2018 metams patvirtinimo“.

**Savivaldybės administracijos direktoriaus įsakymai:**

1. Klaipėdos miesto savivaldybės administracijos direktoriaus 2014 m. balandžio 10 d. įsakymas Nr. AD1-1038 „Dėl Klaipėdos miesto savivaldybės visuomenės sveikatos rėmimo specialiosios programos 2014 m. priemonių organizavimo“.
2. Klaipėdos miesto savivaldybės administracijos direktoriaus 2014 m. balandžio 30 d. įsakymas Nr. AD1-1349 „Dėl viešosios įstaigos Klaipėdos slaugos ligoninės 2013 metų finansinių ataskaitų rinkinio patvirtinimo“.
3. Klaipėdos miesto savivaldybės administracijos direktoriaus 2014 m. balandžio 30 d. įsakymas Nr. AD1-11352 „Dėl viešosios įstaigos Klaipėdos psichikos sveikatos centro 2013 m. finansinių ataskaitų rinkinio patvirtinimo“.
4. Klaipėdos miesto savivaldybės administracijos direktoriaus 2014 m. balandžio 30 d. įsakymas Nr. AD1-1351 „Dėl viešosios įstaigos Jūrininkų sveikatos priežiūros centro 2013 m. finansinių ataskaitų rinkinio patvirtinimo“.
5. Klaipėdos miesto savivaldybės administracijos direktoriaus 2014 m. balandžio 30 d. įsakymas Nr. AD1-1350 „Dėl viešosios įstaigos Klaipėdos universitetinės ligoninės 2013 m. finansinių ataskaitų rinkinio patvirtinimo“.
6. Klaipėdos miesto savivaldybės administracijos direktoriaus 2014 m. balandžio 30 d. įsakymas Nr. AD1-1353 „Dėl viešosios įstaigos Klaipėdos vaikų ligoninės 2013 m. finansinių ataskaitų rinkinio patvirtinimo“.
7. Klaipėdos miesto savivaldybės administracijos direktoriaus 2014 m. balandžio 30 d. įsakymas Nr. AD1-1354 „Dėl viešosios įstaigos Klaipėdos vaikų ligoninės 2013 m. finansinių ataskaitų rinkinio patvirtinimo“.
8. Klaipėdos miesto savivaldybės administracijos direktoriaus 2014 m. balandžio 30 d. įsakymas Nr. AD1-1355 „Dėl viešosios įstaigos Klaipėdos greitosios medicinos pagalbos stoties 2013 m. finansinių ataskaitų rinkinio patvirtinimo“.
9. Klaipėdos miesto savivaldybės administracijos direktoriaus 2014 m. gegužės 2 d. įsakymas Nr. AD1-1368 „Dėl viešosios įstaigos Klaipėdos sveikatos priežiūros centro 2013 m. finansinių ataskaitų rinkinio patvirtinimo“.
10. Klaipėdos miesto savivaldybės administracijos direktoriaus 2014 m. gegužės 2 d. įsakymas Nr. AD1-1369 „Dėl viešosios įstaigos Klaipėdos Senamiesčio pirminės sveikatos priežiūros centro 2013 m. finansinių ataskaitų rinkinio patvirtinimo“.
11. Klaipėdos miesto savivaldybės administracijos direktoriaus 2014 m. gegužės 13 d. įsakymas Nr. AD1-1488 „Dėl viešosios įstaigos Klaipėdos universitetinės ligoninės įstatų patvirtinimo“.
12. Klaipėdos miesto savivaldybės administracijos direktoriaus 2014 m. gegužės 20 d. įsakymas Nr. AD1-1553 „Dėl įgaliojimo organizuoti pirkimą“.
13. Klaipėdos miesto savivaldybės administracijos direktoriaus 2014 m. gegužės 20 d. įsakymas Nr. AD1-1554 „Dėl įgaliojimo organizuoti pirkimą“.
14. Klaipėdos miesto savivaldybės administracijos direktoriaus 2014 m. gegužės 26 d. įsakymas Nr. P3-86 „Dėl leidimo dalyvauti mokymuose“.
15. Klaipėdos miesto savivaldybės administracijos direktoriaus 2014 m birželio 2 d. įsakymas Nr. AD1-1701 „Dėl viešųjų asmens sveikatos priežiūros įstaigų 2014 m. veiklos užduočių vertinimo rodiklių patvirtinimo“.
16. Klaipėdos miesto savivaldybės administracijos direktoriaus 2014 m. rugpjūčio 4 d. įsakymas Nr. AD1-2339 „Dėl žemo slenksčio programų efektyvumo vertinimo paslaugų pirkimo supaprastinto atviro konkurso būdu“.
17. Klaipėdos miesto savivaldybės administracijos direktoriaus 2014 m. rugpjūčio 7 d. įsakymas Nr. AD1-2381 „Dėl Eismo ribojimo priemonių įrengimo Klaipėdos mieste tvarkos aprašo tvirtinimo“.
18. Klaipėdos miesto savivaldybės administracijos direktoriaus 2014 m. rugsėjo 23 d. įsakymas Nr. AD1-2810 „Dėl biudžetinės įstaigos Klaipėdos sutrikusio vystymosi kūdikių namų planinių vietų ir finansinių normatyvų nustatymo“.
19. Klaipėdos miesto savivaldybės administracijos direktoriaus 2014 m. rugsėjo 24 d. įsakymas Nr. P1-1031 „Dėl biudžetinės įstaigos Klaipėdos sutrikusio vystymosi kūdikių namų didžiausio leistino pareigybių skaičiaus patvirtinimo“.
20. Klaipėdos miesto savivaldybės administracijos direktoriaus 2014 m. lapkričio 24 d. įsakymas Nr. P1-1302 „Dėl biudžetinės įstaigos Klaipėdos miesto visuomenės sveikatos biuro didžiausio leistino pareigybių skaičiaus patvirtinimo“.
21. Klaipėdos miesto savivaldybės administracijos direktoriaus 2014 m. gruodžio 31 d. įsakymas Nr. AD1-3946 „Dėl viešosios įstaigos Klaipėdos greitosios medicininės pagalbos stoties įstatų patvirtinimo“.

**III SKYRIUS**

**SAVIVALDYBĖS VISUOMENĖS SVEIKATOS PRIEŽIŪROS VEIKLAI ĮTAKOS TURĖJUSIŲ VEIKSNIŲ APŽVALGA**

**1. Svarbiausi išoriniai ir vidiniai veiksniai, kurie ataskaitiniais biudžetiniais metais turėjo įtakos savivaldybės vykdytai visuomenės sveikatos priežiūros veiklai**

1.1. Svarbiausi išoriniai veiksniai:

* Savivaldybė yra Lietuvos nacionalinės sveikatos sistemos valdymo objektas. Tačiau šalyje iki šiol neparengta nacionalinė visuomenės sveikatos priežiūros strategija su konkrečiais visuomenės sveikatos stiprinimo uždaviniais savivaldybėms, apibrėžiant paslaugų turinį, veikos sritis, formas ir nustatant jų vertinimo kriterijus.
* Sveikatos apsaugos ministerija su savivaldybe neaptaria savo sveikatingumo veiklos ketinimų savivaldos teritorijoje, nėra grįžtamojo ryšio.
* Sveikatos apsaugos ministerija dėl įstatymų, kitų teisės aktų įgyvendinimo nesikreipia į Savivaldybės administraciją, tiesiogiai atsakingą už teisės aktų įgyvendinimą savivaldos teritorijoje, o bendrauja su paslaugų teikėjais, ypač su ministerijai pavaldžių sveikatos priežiūros įstaigų vadovais.
* Valstybinių visuomenės sveikatos programų ir strategijų įgyvendinimui savivaldybės institucijos valstybinio finansavimo negauna, tačiau privalo teikti informaciją apie jų vykdymą.
* Pagal šalyje galiojančius teisės aktus savivaldybė neturi galimybių daryti įtakos privačių pirminės sveikatos priežiūros centrų steigimui ir jų veiklos koordinavimui.
* Savivaldybės pirminės visuomenės sveikatos priežiūros funkcijas vykdo biudžetinė įstaiga Klaipėdos visuomenės sveikatos biuras, kurio darbo efektyvumui stinga valstybinio finansavimo.
* 2014 metais savivaldybėms galutinai perduotos visuomenės sveikatos priežiūros funkcijos (visuomenės sveikatos stebėsena ir stiprinimas, sveikatos priežiūra mokyklose ir ikimokyklinėse ugdymo įstaigose) be pakankamo lėšų skyrimo, funkcijos vykdymui būtinų teisės aktų ir (ar) jų suderinamumo.
* Kai kuriose vaikų ugdymo įstaigose visuomenės sveikatos specialistai dėl vaikų skaičiaus trukumo dirba ne visu etato krūviu, priversti įsidarbinti keliose įstaigose, todėl nukenčia jų darbo kokybė. Vaikų ugdymo įstaigoms neskiriama lėšų ilgalaikiam turtui įsigyti.
* Sveikatos apsaugos ministro įsakymuose savivaldybėms kasmet didinami pertekliniai įpareigojimai, prašant teikti papildomas ataskaitas, įvairiausią informaciją ir pan.
* Sveikatos apsaugos ministerija infekcinių susirgimų efektyviam profilaktikos vykdymui neorganizuoja savivaldybės sanitarijos inspektoriams centralizuoto metodinio vadovavimo ir kvalifikacinio tobulinimo.
* Sveikatos apsaugos ministerija nereglamentuoja triukšmo šaltinių valdytojų apskaitos ir duomenų kaupimo higienos pasų – leidimų išdavimo ir viešinimo tvarkos, atsakomybės kriterijų už triukšmo sklaidos viršijimus gyvenamojoje aplinkoje.
* Dėl šalyje galiojančių teisės aktų savivaldybės institucijų galimybės gerinti gyvenamąją aplinką ribotos, savivaldybė neturi galimybių konstruktyviai ir laiku išspręsti aktualių taršos problemų miesto gyvenamojoje aplinkoje.
* 1.2. Svarbiausi teigiami ir neigiami vidiniai veiksniai:
* Savivaldybės tarybos palaikymas, užtikrinant aukštą sveikatos priežiūros paslaugų lygį ir saugią aplinką, sudarant sąlygas miesto gyventojų sveikai gyvensenai, kūno kultūrai ir sportui, gerinant socialinių paslaugų kokybę bei didinant jų įvairovę ir prieinamumą. Savivaldybės 2013– 2020 metų strateginiame plėtros plane miesto vystymosi pirmuoju prioritetu iškeliamas sveikos, sumanios ir saugios bendruomenės kūrimas.
* Aktyvi Bendruomenės sveikatos tarybos veikla, planuojant ir įgyvendinant visuomenės sveikatos specialiosios rėmimo programos 2014 m. priemones, aptariant Sveiko miesto interneto svetainę ir dalyvaujant Sveiko miesto tinklo narių veikloje, sprendžiant naktinės prekybos alkoholiu gyvenamojoje aplinkoje problemas ir teikiant siūlymus alkoholinių gėrimų prekybos apribojimams, susipažįstant su atliktų kvapų tyrimų rezultatais pietinėje miesto dalyje.
* Aktyvi Asmens sveikatos priežiūros komisijos ir Narkotikų kontrolės komisijos veikla, formuojant neigiamą požiūrį priklausomybę skatinančių įpročių, medžiagų vartojimui ir teigiamą požiūrį turiningo laisvalaikio užimtumui miesto bendruomenėje.
* Aktyvi Klaipėdos miesto visuomenės sveikatos biuro veikla, propaguojant ir organizuojant sveiko gyvenimo įgūdžių formavimą visų amžiaus grupių gyventojams, vykdant visuomenės sveikatos stebėseną ir teikiant siūlymus aktualių problemų sprendimui.
* Sėkmingas Sveikatos apsaugos skyriaus bendradarbiavimas su Klaipėdos universiteto Sveikatos mokslų fakulteto Visuomenės sveikatos katedra, Klaipėdos miesto visuomenės sveikatos biuru, Savivaldybės administracijos Vaiko teisių apsaugos, Švietimo ir kitais skyriais, miesto vaikų ugdymo įstaigų administracija.
* Pastaraisiais metais įrengiant vaikų sporto aikšteles aktyviai dalyvauja gyvenamųjų rajonų bendruomenės, kurios viešose erdvėse įrengė 13 lauko treniruoklių aikštelių ir 11 mažų (nestandartinių) sportinių žaidimų aikštelių.
* Kūno kultūros ir sporto plėtrą mieste stabdo sporto bazių stygius: dar trūksta sporto salių krepšiniui, tenisui, dvikovinėms sporto šakoms, laukiama naujo baseino, lauko žaidimų aikštelių, aikštynų futbolui.
* Vaikų ugdymo įstaigų sporto aikštynų ir stadionų prasta būklė nedaro įtakos sveiko gyvenimo įgūdžių formavimuisi, neužtikrina kokybiškų kūno kultūros pamokų pravedimo bei mokinių sportinės užklasinės veiklos ir savarankiško sportavimo.
* Gyventojų atsakomybė už savo ir artimųjų sveikatą kasmet didėja. Tačiau dauguma gyventojų dar nelinkę savarankiškai spręsti savo ir bendruomenės sveikatos problemų.
* Mieste trūksta nevyriausybinių organizacijų, užsiimančių pozityvia sveikatinimo veikla.

**2. Nurodytų veiksnių įtaka vykdytoms visuomenės sveikatos priežiūros funkcijoms:**

2.1. Sveikatos apsaugos ministerija su savivaldybe neaptaria savo sveikatingumo veiklos ketinimų savivaldos teritorijoje, nėra grįžtamojo ryšio.

2.2. Vadovaujantis Valstybės biudžeto specialiosios tikslinės dotacijos, skirtos savivaldybės biudžetui Sveikatos apsaugos ministerijos kuruojamoms valstybinėms (valstybės perduotoms savivaldybėms) funkcijoms vykdyti, sutarties nuostatomis, nėra galimybės įsigyti naujo ilgalaikio ar pakeisti nusidėvėjusį ilgalaikį turtą (kompiuterių, kūno sudėties analizatorių, projektoriaus ir kt.), kuris būtinas darbo kokybės užtikrinimui ir naujų darbo vietų įkūrimui.

2.3. Dėl nepakankamo finansavimo Klaipėdos miesto visuomenės sveikatos biuro darbuotojų skaičius ir veikla neatitiko Lietuvos Respublikos sveikatos apsaugos ministro 2007 m. lapkričio 15 d. įsakymo Nr. V-918 „Dėl savivaldybės visuomenės sveikatos biure privalomų pareigybių sąrašo ir joms keliamų reikalavimų patvirtinimo“ – vietoje rekomenduojamų 12 visuomenės sveikatos specialistų etatų Klaipėdos miesto visuomenės sveikatos biure 2014 metais buvo tik 8 etatai su 8 dirbančiais visuomenės sveikatos specialistais.

2.4. Savivaldybės institucijos neturi įtakos valstybinių visuomenės sveikatos programų ir strategijų įgyvendinimui, nes negauna valstybinio finansavimo ir neturi galių koordinuoti kito pavaldumo bei privačių sveikatos priežiūros įstaigų.

2.5. Dėl spragų Lietuvos Respublikos triukšmo valdymo įstatyme ir poįstatyminiuose teisės aktuose savivaldybės institucijos negali daryti įtakos triukšmo šaltinių valdytojams ir jų kontroliuoti.

2.6. Įgyvendinant Lietuvos Respublikos sveikatos apsaugos ministro 2014 m. rugsėjo 22 d. įsakymą Nr. V-979 „Dėl Širdies ir kraujagyslių ligų rizikos grupės asmenų sveikatos stiprinimo tvarkos aprašo patvirtinimo“, Klaipėdos miesto visuomenės sveikatos biuras numatytų funkcijų įgyvendinimui pasigenda pirminių asmens sveikatos priežiūros įstaigų iniciatyvos, bendradarbiaujant bei siunčiant rizikos grupės asmenis į specializuotus sveikatos stiprinimo mokymus.

2.7. Nesprendžiamas valstybinis finansavimas sveiko gyvenimo įgūdžių formavimui ir skatinimui, psichologinės anoniminės pagalbos paslaugų teikimo organizavimui ir vykdymui, narkotinių ir psichotropinių medžiagų žalos mažinimo programos vykdymui žemo slenksčio paslaugų stacionariuose ir mobiliuose kabinetuose.

**IV SKYRIUS**

**BENDRUOMENĖS SVEIKATOS BŪKLĖS ANALIZĖ**

Klaipėdos miesto savivaldybėje visuomenės sveikatos 2013 m. stebėsena vykdoma pagal Klaipėdos miesto savivaldybės tarybos 2012 m. vasario 28 d. sprendimu Nr. T2-50 patvirtintą Klaipėdos miesto visuomenės sveikatos stebėsenos 2012–2014 m. programą.

2014 m. pradžioje Klaipėdoje gyveno 157 305 gyventojai, 1 236, arba 0,8 procentais, mažiau gyventojų nei 2013 m. pradžioje. 2014 m. pradžioje moterų buvo 14 979 daugiau negu vyrų (atitinkamai 86 142 ir 71 163) ir jos sudarė 54,8 procento visų Klaipėdos miesto gyventojų, 1000 vyrų teko 1 210 moterys. Per pastaruosius devynerius metus (2005−2014 m.) Klaipėdos mieste gyventojų sumažėjo 26 322 gyventojais, arba 14,3 procentais (žr. 1 pav.).

Šaltinis: Lietuvos statistikos departamentas

1 pav. **Gyventojų skaičius pagal lytį Klaipėdos mieste 2005–2014 m. pradžioje (abs. sk.)**

2014 m. pradžioje 60 metų ir vyresnio amžiaus gyventojų buvo 37 747, arba 24 proc., o 2013 m. pradžioje šio amžiaus gyventojų buvo 37 586, arba 23,7 proc., lyginant su bendru gyventojų skaičiumi. Klaipėdos miesto gyventojai senėja – didėja 60 metų ir vyresnio amžiaus žmonių dalis, lyginant su bendru gyventojų skaičiumi (žr. 2 pav.).

2014 m. pradžioje Klaipėdos mieste darbingo amžiaus gyventojų (15–59 m.) buvo 95 917, arba 60,9 proc., o 2013 m. pradžioje – 97 405, arba 61,4 proc., lyginant su bendru gyventojų skaičiumi. Nuo 2008 m. iki 2014 m. pradžios Klaipėdoje darbingo amžiaus gyventojų dalis mažėjo, lyginant su bendru gyventojų skaičiumi (žr. 2 pav.).

2014 m. pradžioje vaikų (0−14 m.) buvo 23 641, arba 15 proc., o 2013 m. pradžioje – 23 550, arba 14,8 proc., lyginant su bendru gyventojų skaičiumi. Nuo 2009 m. iki 2014 m. pradžios vaikų procentinė dalis didėjo, lyginant su bendru gyventojų skaičiumi (žr. 2 pav.)

Šaltinis: Lietuvos statistikos departamentas

2 pav. **Gyventojų skaičiaus kitimas pagal pagrindines amžiaus grupes Klaipėdos mieste 2005–2014 m. pradžioje (proc.)**

2013 m. Klaipėdos mieste 1 000 gyventojų teko 11,1 gimusiojo, šis rodiklis buvo aukštesnis už vidutinį Klaipėdos apskrities rodiklį (11) ir Lietuvos Respublikos rodiklį (10,1). Nuo 2010 m. iki 2012 m. Klaipėdoje gimstamumas didėjo – taip pat jis didėjo Klaipėdos apskrityje ir visoje Lietuvoje (žr. 3 pav.).

Šaltinis: Lietuvos statistikos departamentas

3 pav. **Gimstamumo dinamika 2005–2013 m. (1 000 gyv.)**

2013 m. Klaipėdos mieste 1 000 gyventojų teko 12,9 mirusiojo. Šis rodiklis buvo žemesnis nei Klaipėdos apskrityje (13,2) ir Lietuvoje (14) (žr. 4 pav.).

Šaltinis: Lietuvos statistikos departamentas

4 pav. **Mirtingumo dinamika 2005–2013 m. (1 000 gyv.)**

Kraujotakos sistemos ligos, piktybiniai navikai ir išorinės mirties priežastys – pagrindinės gyventojų mirties priežastys. Minėtos priežastys Klaipėdoje 2013 m. sudarė 79 proc. visų mirties priežasčių. Nuo kraujotakos sistemos ligų mirė beveik pusė, t. y. 985 žmonės, arba 48,3 proc. visų mirusiųjų, nuo piktybinių navikų – 474 žmonės, arba 23,2 proc. visų mirusiųjų, o nuo išorinių mirties priežasčių – 152 žmonės, arba 7,5 proc. visų mirusiųjų (žr. 5 pav.).

Šaltinis: Higienos instituto Sveikatos informacijos centras

5 pav. **Mirties priežasčių struktūra Klaipėdos mieste 2013 m. (proc.)**

2013 m. Klaipėdos mieste didžiausias gyventojų bendrasis sergamumas buvo kvėpavimo sistemos (533,5 atvejo 1 000 gyventojų), kraujotakos sistemos (355,4 atvejo 1 000 gyventojų) bei jungiamojo audinio ir skeleto raumenų sistemos (260,8 atvejo 1 000 gyventojų) ligomis. Klaipėdos miesto gyventojų bendrojo sergamumo rodikliai kvėpavimo sistemos bei jungiamojo audinio ir skeleto raumenų sistemos ligomis buvo aukštesni už bendrą Klaipėdos apskrities ir Lietuvos Respublikos vidurkio rodiklius.

**Mokinių sveikatos stebėsena**

**Bendrojo lavinimo mokyklų mokinių sveikatos stebėsena.** Tarp Klaipėdos miesto savivaldybės bendrojo lavinimo mokyklų mokinių, kurie 2014/2015 m. m. profilaktiškai pasitikrino sveikatą, daugiausia diagnozuota regėjimo sutrikimų (69,2 proc.) ir jungiamojo audinio ir skeleto raumenų sistemos ligų (18,3 proc.) (žr. 6 pav.).

Išankstiniai duomenys

Šaltinis: Klaipėdos miesto visuomenės sveikatos biuras

6 pav. **Mokinių skaičius su tam tikromis ligomis ir sutrikimais 2014/2015 m. m.**

(proc. nuo pasitikrinusiųjų mokinių**)**

**Profesinio mokymo įstaigų mokinių sveikatos būklė.** 2014 m. visuomenės sveikatos priežiūros specialistai, dirbantys profesinio mokymo įstaigose, buvo išmokyti naudotis vaikų sveikatos būklės duomenų sistema. Sudarius sąlygas naudotis sistema, visuomenės sveikatos priežiūros specialistai vykdė vaikų sveikatos būklės duomenų rinkimą, kaupimą, analizę ir vertinimą. Vaikų sveikatos analizė profesinio mokymo įstaigose atlikta pirmą kartą, siekiant išanalizuoti mokinių sveikatą bei vyraujančias problemas. Atsižvelgiant į mokinių sveikatos problemas, bus kryptingai planuojama ir įgyvendinama sveikatos priežiūra profesinio mokymo įstaigose bei organizuojamos tikslios sveikatos stiprinimo priemonės.

Tarp Klaipėdos miesto savivaldybės profesinio mokymo įstaigų mokinių, kurie 2014/2015 m. m. profilaktiškai pasitikrino sveikatą, daugiausia diagnozuota regėjimo sutrikimų (37,3 proc.) bei skeleto raumenų sistemos ligų (17 proc.) (žr. 7 pav.).

Šaltinis: Klaipėdos miesto visuomenės sveikatos biuras (išankstiniai duomenys)

7 pav. **Mokinių skaičius su tam tikromis ligomis ir sutrikimais 2014/2015 m. m. (proc. nuo pasitikrinusiųjų mokinių)**

**Ikimokyklinio ugdymo įstaigas lankančių vaikų sveikatos būklė.** Vaikystėje vaiko elgsenos ir gyvensenos ypatybės turi labai didelės reikšmės vėlesnio gyvenimo kokybei, todėl tikslinga pradėti vertinti vaikų sveikatą nuo pat mažens. 2014 m. visuomenės sveikatos priežiūros specialistai, dirbantys ikimokyklinio ugdymo įstaigose, buvo išmokyti naudotis vaikų sveikatos būklės duomenų sistema. Sudarius sąlygas naudotis sistema, visuomenės sveikatos priežiūros specialistai vykdė vaikų sveikatos būklės duomenų rinkimą, kaupimą, analizę ir vertinimą. Vaikų sveikatos analizė ikimokyklinio ugdymo įstaigose buvo atlikta pirmą kartą, siekiant išanalizuoti vaikų sveikatą bei vyraujančias problemas. Atsižvelgiant į vaikų sveikatos problemas, bus kryptingai planuojama ir įgyvendinama sveikatos priežiūra ikimokyklinio ugdymo įstaigose bei organizuojamos tikslios sveikatos stiprinimo priemonės.

Tarp Klaipėdos miesto ikimokyklinio ugdymo įstaigų vaikų, kurie 2014/2015 m. m. profilaktiškai pasitikrino sveikatą, daugiausia diagnozuota regėjimo sutrikimų (54,3 proc.), simptomų ir nenormalių klinikinių pakitimų (37,3 proc.) bei įgimtų formavimosi ydų (21,1 proc.) (žr. 8 pav.).

Šaltinis: Klaipėdos miesto visuomenės sveikatos biuras (išankstiniai duomenys)

8 pav. **Vaikų skaičius su tam tikromis ligomis ir sutrikimais 2014/2015 m. m. (proc. nuo pasitikrinusiųjų mokinių)**

**Klaipėdos miesto visuomenės sveikatos biuras organizavo gyventojų sveikatingumui įtakos turinčius tyrimus:**

1. **Vietinis lygmuo.**

Tyrimas **,,Ar moki plaukti?“.** *Tyrimo tikslas* *–* išsiaiškinti moksleivių ir ikimokyklinio ugdymo įstaigas lankančių vaikų (6–7 m.) plaukimo įgūdžius ir poreikį juos tobulinti. Ikimokyklinio ugdymo įstaigas lankančių vaikų plaukimo įgūdžiai ir jų ypatumai tirti apklausiant jų tėvus.

Plaukimo gebėjimas vertintas vadovaujantis Lietuvos plaukimo federacijos rekomendacijomis. Tyrimo rezultatai atskleidė, kad didžiausia nemokančių plaukti vaikų dalis yra pradinėse klasėse, o gana gerai mokančių plaukti vaikų dalis išlieka stabili visose klasių grupėse. Tačiau tik mažiau nei ketvirtadalis 9–12 klasių mokinių, mokančių plaukti bent vienu plaukimo būdu, sugebėtų įveikti 25 metrų atstumą vienu plaukimo būdu be pagalbinių priemonių. *Tyrimo rezultatų svarba* – atsižvelgiant į rezultatus, vertintas plaukimo apmokymo programos reikšmingumas.

Tyrimas **,,Tėvų, kurių vaikai lanko lopšelį, informuotumas apie vakcinas bei požiūris į vaikų imunoprofilaktiką“.** *Tyrimo tikslas* – išsiaiškinti lopšelio grupes lankančių vaikų tėvų žinias apie vakcinas bei jų požiūrį į vaikų imunoprofilaktiką. *Tyrimo rezultatai* – 2015 metais. *Tyrimo rezultatų svarba –* atsižvelgiant į tyrimo rezultatus, bus vertinamas tėvų žinių poreikis imunoprofilaktikos tema, planuojamos papildomos temos ir užsiėmimai, skirti būsimiems tėvams.

Tyrimas **,,Tėvų informuotumas apie vaikų alerginius susirgimus bei jų atsiradimo priežastis“.** *Tyrimo tikslas* – išsiaiškinti ikimokyklinio ugdymo įstaigas lankančių vaikų tėvų žinias apie alerginius susirgimus bei jų požiūrį į vaikų alerginių susirgimų atsiradimo priežastis. *Tyrimo rezultatai* – atsižvelgiant į tyrimo rezultatus, bus vertinamas tėvų žinių poreikis alerginių susirgimų tema bei planuojami papildomi užsiėmimai tėvelių mokyklėlėje.

1. **Nacionalinis lygmuo.**

Tyrimas ,,**Šeimos gydytojų žinios apie tabako vartojimo poveikį ir jų intervencinė elgsena“.** *Tyrimo tikslas* – nustatyti šeimos gydytojų žinias apie tabako vartojimo poveikį, įvertinti jų teikiamą pagalbą metantiems rūkyti bei nustatyti veiksnius, turinčius įtakos jų dalyvavimui teikiant pagalbą metantiems rūkyti. Tyrimas inicijuotas Higienos instituto bei Lietuvos bendrosios praktikos gydytojų draugijos. *Tyrimo rezultatai* – 2015 metais. *Tyrimo rezultatų svarba –* atsižvelgiant į rezultatus, bus vertinamas šeimos gydytojų intervencijos reikšmingumas metantiems rūkyti, planuojamas papildomos pagalbos poreikis metantiems rūkyti.

1. **Tarptautinis lygmuo**.

Tyrimas **„Apie psichoaktyvių medžiagų vartojimo paplitimą ir jo pokyčius tarp Klaipėdos miesto dešimtos klasės mokinių“.** Klaipėdos miesto visuomenės sveikatos biurui bendradarbiaujant su ECAD (angl. *European City Against Drugs*) organizacija buvo organizuojamas ir vykdomas tyrimas apie psichoaktyvių medžiagų vartojimo paplitimą ir jo pokyčius tarp Klaipėdos miesto dešimtos klasės mokinių – tyrimo rezultatai bus pateikiami 2015 metais. 2014 m. Rygoje įvyko tarptautinis ECAD tyrimo susitikimas, kurio tikslas buvo aptarti tęstinio tyrimo vykdymo aspektus bei patobulinti tyrimo instrumentą – klausimyną, eliminuojant netikslingus klausimus, tobulinant esamus bei pridedant tyrimui svarbius klausimus.

**V SKYRIUS**

**VYKDYTOS VALSTYBINĖS VISUOMENĖS SVEIKATOS PROGRAMOS IR STRATEGIJOS**

1. Ataskaitiniais metais Klaipėdos miesto savivaldybėje vykdytos visos valstybinės

visuomenės sveikatos programos su jų iškeliamais tikslais ir priemonėmis bei jose dalyvavusiais gyventojais. Pažymėtina, kad valstybinių profilaktikos programų įgyvendinimas priklauso ne tik nuo asmens sveikatos priežiūros įstaigų darbo, bet ir nuo asmens noro ir iniciatyvos rūpintis savo sveikata. Pateikiame Klaipėdos teritorinės ligonių kasos pateiktus apibendrintus duomenis apie valstybinių profilaktinių programų įgyvendinimą 2006–2013 m. Klaipėdos mieste:

Vaikų krūminių dantų dengimo silantinėmis medžiagomis prevencinėje programoje, kuri skirta 6−14 metų vaikams, 2013 m. dalyvavo 10 proc. vaikų (žr. 9 pav.).

Gimdos kaklelio vėžio prevencinė programoje 2013 metais dalyvavo 35 proc. klaipėdiečių moterų, kurios priklausė nuo 25 iki 60 metų amžiaus grupei (žr. 9 pav.).

Priešinės liaukos vėžio ankstyvosios diagnostikos finansavimo programoje 2013 metais dalyvavo 30 proc. klaipėdiečių vyrų, kurie priklausė nuo 50 iki 75 metų amžiaus grupei ar vyrai nuo 45 metų, kurių tėvai ar broliai buvo sirgę prostatos vėžiu (žr. 9 pav.).

Krūties vėžio prevencijos programoje, kuri skirta moterims nuo 50 iki 69 metų amžiaus, 2013 m. dalyvavo 23 proc. klaipėdiečių moterų (žr. 9 pav.).

Šaltinis: Klaipėdos teritorinė ligonių kasa

9 pav. **Valstybinių profilaktinių programų įgyvendinimas 2006–2013 m.**

(proc. nuo tam tikros amžiaus grupės)

**2. Klaipėdos miesto visuomenės sveikatos biuras,** vadovaudamasis **Lietuvos sveikatos 2014–2025 metų programoje** keliamais uždaviniaisugdyti optimalaus fizinio aktyvumo įpročius, skatinti sveikos mitybos įpročius, gerinti motinos ir vaiko sveikatą, sumažinti alkoholinių gėrimų ir tabako vartojimą, neteisėtą narkotinių ir psichotropinių medžiagų vartojimą ir prieinamumą, didinti gyventojų iniciatyvą rūpintis savo sveikata, ataskaitiniais metais visuomenės sveikatos veiklą organizavo šiomis kryptimis:

2.1. **Fizinio aktyvumo skatinimas**. Remiantis moksliniais fizinio aktyvumo tyrimais paaiškėjo, kad apie pusė Lietuvos gyventojų vis dar yra fiziškai pasyvūs ir niekada nesimankština. Siekiant motyvuoti Klaipėdos miesto gyventojus mankštintis savarankiškai, Klaipėdos miesto visuomenės sveikatos biuras didelį dėmesį skyrė fizinio aktyvumo skatinimui tarp darbingo amžiaus žmonių, senjorų ir nėščiųjų moterų bei supažindinimui su naujomis fizinio aktyvumo formomis.

Informacija apie fizinio aktyvumo naudą buvo pateikta įvairiomis formomis – organizuojant praktinius ir teorinius užsiėmimus. Vykdyti praktiniai šiaurietiško ėjimo mokymai, organizuoti kalanetikos, zumbos užsiėmimai. Taip pat buvo vykdomos bendruomenių, senjorų bei nėščiųjų mankštos, joga pajūryje. Teorinių užsiėmimų metu buvo skleidžiama įvairi informacinė medžiaga ir pristatyti motyvacinio pobūdžio pranešimai apie fizinio aktyvumo naudą gyvenimo kokybei gerinti, pasyvaus gyvenimo pasekmes ir t. t. Siekiant motyvuoti visas tikslines grupes, fizinio aktyvumo užsiėmimai buvo organizuojami naujomis formomis – buriamos senjorų vaikščiojimo grupės, kurios tapo patrauklia, prieinama fizine veikla, nereikalaujanti specialaus fizinio pasirengimo. Taip pat buvo organizuojami šiaurietiško ėjimo apmokymai ir korekcinės mankštos plokščiapėdystės profilaktikai, skirtos Klaipėdos miesto moksleiviams.

Šios veiklos rezultatai – vis didesnis gyventojų įsitraukimas į grupinius praktinius mokymus, teigiami dalyvių atsiliepimai apie geresnę savijautą, atsiradusią motyvaciją mankštintis individualiai. Taip pat atsirado poreikis įkurti daugiau fizinio užimtumo taškų skirtingose miesto vietose.

Atsižvelgiant į rezultatus ir planuojant veiklos tęstinumą yra numatyta ir toliau vykdyti šiuos užsiėmimus, nemokamų veiklų Klaipėdoje kalendorių papildyti naujomis veiklomis, parengti naują ir inovatyvią dalomąją medžiagą, organizuoti šiaurietiško ėjimo seminarus.

2.2. **Sveikos mitybos skatinimas**. Minint Pasaulinę sveikos mitybos dieną, buvo norima atkreipti dėmesį į pusryčių svarbą mūsų sveikatai, nes ankstesni Klaipėdos miesto visuomenės sveikatos biuro atlikto tyrimo duomenys parodė, kad 7,4 % bendruomenės dieną pradeda nepusryčiaudami. Todėl spaudoje buvo viešinamas straipsnis „Pusryčių atsisakymas gresia nutukimu“, kuriuo buvo norima visuomenei priminti, kad pusryčių praleidimas dienos valgymo režime tiesiogiai susijęs su didesniu kūno masės indeksu, kuris sąlygoja riziką vystytis nutukimui, skatina širdies kraujagyslių ligų, cukrinio diabeto, vėžio ir kitų ligų atsiradimą.

2.3. **Psichikos sveikatos stiprinimas**. Visuomenėje patiriama didelė įtampa ir stresas, ryškėjančios niūrios nuotaikos skatina imtis veiklų, padedančių gerinti psichinę sveikatą, todėl Klaipėdos miesto visuomenės sveikatos biuras uostamiesčio gyventojams organizavo nemokamus muzikos ir poezijos terapijos užsiėmimus. Šios neįprastos psichoterapijos formos, kurių teigiamas poveikis įrodytas moksliškai, yra puiki atsipalaidavimo, neigiamų emocijų atsikratymo forma. Gyventojai turėjo galimybę pajausti, kaip kalbos, muzikos meno dėka galima išreikšti susikaupusias emocijas ir artėti dvasinės pilnatvės pojūčio link. Kuo daugiau į pagalbą pasitelkiama užsiėmimų, informacinių straipsnių, pranešimų, tuo veiksmingiau galima kompleksiškai gerinti gyventojų psichofizinę būseną ir pasiekti teigiamų rezultatų, todėl šios veiklos planuojamos vykdyti ir šiemet, adaptuojant jas skirtingoms tikslinėms grupėms.

2.4. **Psichoaktyvių medžiagų vartojimo prevencija.** Kaip ir kasmetKlaipėdos miesto visuomenės sveikatos biurasdėmesį skiriapsichoaktyvių medžiagų vartojimo prevencijai. Organizuotos paskaitos mokymo įstaigų bendruomenei, kurių metu buvo aptariamos visuomenėje opios problemos, susijusios su alkoholio, tabako ir psichiką veikiančių medžiagų vartojimu, jų sprendimo būdais ir prevencija. Informaciniai straipsniai ir pranešimai, platinti žiniasklaidoje, supažindino gyventojus su psichoaktyvių medžiagų vartojimo žala. Taip pat vykdytos akcijos, skirtos rūkymo prevencijai, jų metu visuomenės sveikatos specialistai su mokiniais dalijo informacinius lankstinukus miesto gyventojams, o Klaipėdos universitetinėje ligoninėje, pogimdyminiame skyriuje, teikė mažas dovanėles ir marškinėlius, skirtus Pasaulinę dieną be tabako gimusiems naujagimiams ir jų tėvams.

2.5. **Traumų ir nelaimingų atsitikimų prevencija.** 2014 m. visuomenės sveikatos biurui atlikus plaukimo tyrimą, išsiaiškinta, kad tik 71 proc. tėvų, kurių vaikai lanko ikimokyklinio ugdymo įstaigą, moka plaukti. Taip pat šio tyrimo metu statistiškai reikšmingi ryšiai stebėti tarp tėvų ir vaikų mokėjimo plaukti: paaiškėjo, kad jei tėvai moka plaukti, dažniau ir vaikas mokės plaukti. Vasaros sezono metu iškylančios problemos – alkoholio vartojimas prie vandens telkinių ir šios elgsenos ryšys su skendimais bei be priežiūros paliktų vaikų skendimai vandens telkiniuose.

Šie faktai paskatino didesnį dėmesį skirti nelaimingiems atsitikimams, kurių galima išvengti ir apsaugoti šeimas, susiruošusias praleisti laiką prie vandens – Klaipėdos miesto visuomenės sveikatos biuras kiekvienais metais tęsia vasaros sezono metu tradicija tapusią akciją „Saugus poilsis pajūryje“. Akcijos tikslas – atkreipti žmonių dėmesį į pavojus, kurie gali tykoti atostogų metu.

Visuomenės sveikatos specialistai I Melnragės, II Melnragės, Girulių ir Neįgaliųjų paplūdimių prieigose konsultuoja poilsiautojus, kaip saikingai ir saugiai degintis saulėje bei maudytis jūroje, jiems nemokamai matuojamas arterinis kraujo spaudimas, dalijamas geriamasis vanduo bei informacinė medžiaga su aktualia informacija.

2014 m. vasaros sezono metu buvo dalijami laikraščiai, kuriuose akcentuojama informacija apie odos apsaugą nuo saulės, saulės ir šilumos smūgius, vandens svarbą organizmui, aprangą, higieną bei maistą, kurį rekomenduojama valgyti karštomis dienomis.

Visuomenės sveikatos specialistai akcijos metu teikia ir individualias konsultacijas poilsiautojams, kaip elgtis karštą vasaros dieną prie jūros, kadangi atšilus orams nemaža dalis poilsiautojų išskuba į pajūrį lepintis saulės teikiamais malonumais, tačiau ne visi žino apie ten tykančius pavojus.

Vykdant šią akciją siekiama ne tik informuoti, konsultuoti, bet ir formuoti sveikos gyvensenos įgūdžius. Tradiciškai akcija bus rengiama ir 2015 metų vasarą.

2.6. **Informacijos viešinimas**.

Vaizdo transliacijos viešajame transporte. Klaipėdos miesto visuomenės sveikatos biuras nuo 2014 metų pradėjo organizuoti naują informavimo priemonę – vaizdo klipų transliaciją viešajame transporte. Autobusų keleiviams piko metu šia priemone pateikiamos visuomenės sveikatos aktualijos.

Nemokamų veiklų Klaipėdoje kalendorius „Ir kūnui, ir sielai“ – tai nemokamų veiklų pasiūla visuomenei bei galimybė klaipėdiečiui būti fiziškai aktyviam. Šiuo kalendoriumi siekiama ne tik informuoti visuomenę apie organizuojamas veiklas ir pakviesti jos narius išbandyti įvairias fizinio aktyvumo formas, bet ir išmokyti juos mankštintis savarankiškai. Organizuojant nemokamų veiklų pristatymą kalendoriuje, bendradarbiaujama su Klaipėdos mieste įsikūrusiais sporto klubais, sporto ir laisvalaikio centrais, treneriais, seniūnaičiais, kurie prisideda prie visuomenės sveikatinimo. Kiekvieną mėnesį išleidžiamas naujas kalendorius dažnai papildomas naujomis veiklomis, kurios tinka įvairioms tikslinėms grupėms.

Didelių diskusijų 2014 m. sulaukė elektroninių cigarečių poveikis sveikatai – šiuo pagrindu buvo siekiama užkirsti kelią teigiamoms visuomenės nuostatoms bei paviešinti tai, ką gamintojai ir pardavėjai nutyli. Vaizdo transliacijomis autobusuose, vaizdo reportažais televizijoje, straipsniais bei plakatais buvo viešinta informacija apie elektroninių cigarečių neigiamą poveikį sveikatai.

Bendradarbiaujant su radijo stotimi „Radiogama“, sukurtos ir transliuotos laidos sveikos mitybos, fizinio aktyvumo, psichikos sveikatos stiprinimo, aplinkos sveikatos, priklausomybių ligų prevencijos ir kitomis temomis.

**VI SKYRIUS**

**SAVIVALDYBĖS VISUOMENĖS SVEIKATOS PROGRAMŲ IR STRATEGIJŲ, VISUOMENĖS SVEIKATOS PRIEŽIŪROS PRIEMONIŲ ĮGYVENDINIMAS**

Klaipėdos miesto savivaldybės 2012–2015 m. veiklos prioritetuose vienas iš svarbiausių užsibrėžtų prioritetų yra *Sveika, tvarkinga ir saugi aplinka kiekvienam miestiečiui*. Siekiant užtikrinti tvarkingesnę aplinką, daugiabučių namų kvartaluose įgyvendinamas konteinerių aikštelių su pusiau požeminiais mišrių komunalinių atliekų ir antrinių žaliavų surinkimo konteineriais įrengimo investicinis projektas. 2014 m. pietinėje miesto dalyje įrengta 50 tokių aikštelių, šiaurinėje – 3. 2014 metais sutvarkyta Poilsio parko infrastuktūra, Draugystės parko aplinka, išvalytas Mumlaukio ežeras ir sutvarkyta jo aplinka. Inicijuotas viešųjų erdvių pietinėje miesto dalyje atnaujinimas – ataskaitiniais metais parengtas Debreceno gyvenamojo kvartalo aikštės sutvarkymo projektas, organizuoti viešųjų darbų pirkimai, o šiais metais prasidės atnaujinimo darbai. Sėkmingai diegiamos energetinių charakteristikų gerinimo priemonės savivaldybės biudžetinių įstaigų pastatuose: užbaigtas vykdyti ikimokyklinio ugdymo įstaigų langų pakeitimas, įvykdyti keturių mokyklų (Klaipėdos Vitės pagrindinės, Klaipėdos Liudviko Stulpino pagrindinės, Klaipėdos „Smeltės“ progimnazijos, Klaipėdos Sendvario progimnazijos) pastatų energetinių charakteristikų gerinimo projektai, atliekant kapitalinį remontą pagerintos Klaipėdos Adomo Brako vaikų dailės mokyklos pastato energetinės charakteristikos. Šie darbai davė gerų rezultatų – 2014 metais biudžetinių įstaigų pastatų šildymui sunaudojama 15,41 % mažiau energijos, lyginant su 2010 metais. Klaipėda šios savivaldybės tarybos kadencijos laikotarpiu pradėta tituluoti dviračių miestu, nes per ketverius metus mieste nutiestų dviračių takų ilgis nuo 81,5 km 2010 metais padidėjo iki 102,46 km 2014 metais. Triukšmo ir oro taršos mažinimui savivaldybė teikia prioritetą viešajam transportui. Gatvių, kuriomis kursuoja visuomeninis transportas, ilgis pastaraisiais metais išaugo 138 %, įvedant naujus, gyventojams patogesnius, viešojo transporto maršrutus. Miesto autobusai, kurių amžius neviršija 15 metų, 2014 m. pasiekė jau 60 %, o prieš 4 metus miesto viešajame transporte tokių buvo tik 18 %. Siekiant padidinti miesto saugumą, kontroliuoti savivaldybės tarybos ir kitų institucijų patvirtintų taisyklių laikymąsi, sustiprintas ir efektyviai veikia Viešosios tvarkos skyrius, pasirašyta ir nuolat vykdoma bendradarbiavimo sutartis su Klaipėdos apskrities vyriausiuoju policijos komisariatu.

Ataskaitiniais metais buvo įgyvendinami Klaipėdos miesto plėtros strateginio plano 2013–2020 m. tikslai ir uždaviniai ir Klaipėdos miesto savivaldybės 2012–2016 m. strateginiame veiklos plane (toliau – SPV) numatytos 13-a programų. Kadangi Klaipėdos miestas yra Pasaulinės sveikatos organizacijos Sveikų miestų tinklo narys, visų įgyvendinamų programų leitmotyvas – kurti mieste saugią, pritaikytą sveikai gyvensenai aplinką. Kiekvienos iš programų įvykdymas nagrinėjamas pagal priemonių įgyvendinimo lygį, remiantis vykdytojų pateikta informacija. 2014 metų 13-oje programų buvo planuojama vykdyti 195 priemones. 2014 m. įvykdytų pagal planą priemonių buvo 148 (75,9 proc.), iš dalies įvykdytos – 36 (18,46 proc.), neįvykdyta – 11 (5,64 proc.) (žr. 1 lentelę).

**1 lentelė. 2014–2016 m. SVP programų priemonių įvykdymas 2014 m.**

| **Programos pavadinimas** | **Planuota, iš viso** | **Įvykdyta pagal planą** | **Iš dalies įvykdyta** | **Neįvyk-dyta** |
| --- | --- | --- | --- | --- |
| 01 Miesto urbanistinio planavimo programa | 15 | 12 | 3 | 0 |
| 02 Subalansuoto turizmo skatinimo ir vystymo programa | 8 | 7 | 1 | 0 |
| 03 Savivaldybės valdymo programa | 19 | 17 | 2 | 0 |
| 04 Smulkiojo ir vidutinio verslo rėmimo programa | 5 | 4 | 1 | 0 |
| 05 Aplinkos apsaugos programa | 18 | 14 | 2 | 1 |
| 06 Susisiekimo sistemos priežiūros ir plėtros programa | 21 | 16 | 4 | 2 |
| 07 Miesto infrastruktūros objektų priežiūros ir modernizavimo programa | 24 | 20 | 4 | 0 |
| 08 Miesto kultūrinio savitumo puoselėjimo bei kultūrinių paslaugų gerinimo programa | 11 | 9 | 1 | 1 |
| 09 Jaunimo politikos plėtros programa | 4 | 3 | 1 | 0 |
| 10 Ugdymo proceso užtikrinimo programa | 23 | 17 | 5 | 1 |
| 11 Kūno kultūros ir sporto plėtros programa | 14 | 11 | 2 | 1 |
| 12 Socialinės atskirties mažinimo programa | 23 | 13 | 6 | 4 |
| 13 Sveikatos apsaugos programa | 10 | 5 | 4 | 1 |
| **Iš viso:** | **195** | **148** | **36** | **11** |

Aprašant kiekvienos iš programų vykdymą, nurodomos programų priemonių įgyvendinimo reikšmės: balta – įvykdymas pagal planą arba geresnis, nei buvo planuota (pasiektos visos planuotų ataskaitiniais metais vertinimo kriterijų reikšmės); žydra – įvykdyta blogiau, nei planuota (pasiekta mažiau vertinimo kriterijų reikšmių, nei planuota); raudona – neįvykdyta (nepasiekta nė viena planuoto ataskaitinių metų produkto kriterijaus reikšmė). Palyginti pateikiama informacija apie strateginio veiklos plano įvykdymą 2012 m., 2013 m. ir 2014 m. palyginamoji diagrama (žr. 1 diagramą).

2 lentelėje pateikiama informacija apie SVP programų finansavimą iš visų finansavimo šaltinių 2014 m. ir lėšų panaudojimą (kasines išlaidas).

**2 lentelė. 2014 m. SVP strateginių tikslų, programų ir asignavimų suvestinė**

| **Strateginio tikslo kodas** | **Savivaldybės strateginio tikslo pavadinimas** | **Programos kodas** | **Programos pavadinimas** | **Lėšos 2014 m.**  **(iš visų finansavimo šaltinių) tūkst. Lt** | | |
| --- | --- | --- | --- | --- | --- | --- |
| 2014 m. asignavimų patvirtintas planas\* | 2014 m. asignavimų patikslintas planas\*\* | 2014 m. panaudotos lėšos (kasinės išlaidos) |
| **01** | **Didinti miesto konkurencingu-mą, kryptingai vystant infrastruktūrą ir sudarant palankias sąlygas verslui** | **01** | Miesto urbanistinio planavimo programa | 4964,6 | 4974,6 | 4018,6 |
| **02** | Subalansuoto turizmo skatinimo ir vystymo programa | 8400,1 | 8475,6 | 3511,3 |
| **03** | Savivaldybės valdymo programa | 40543,7 | 39500,2 | 36833,1 |
| **04** | Smulkiojo ir vidutinio verslo rėmimo programa | 5864,7 | 6843,9 | 6754,2 |
| **02** | **Kurti mieste patrauklią, švarią ir saugią gyvenamąją aplinką** | **05** | Aplinkos apsaugos programa | 38856,8 | 41363 | 30883,6 |
| **06** | Susisiekimo sistemos priežiūros ir plėtros programa | 54559,8 | 65254,5 | 56806,1 |
| **07** | Miesto infrastruktūros objektų priežiūros ir modernizavimo programa | 34965,8 | 37812,3 | 33896,2 |
| **03** | **Užtikrinti gyventojams aukštą švietimo, kultūros, socialinių, sporto ir sveikatos apsaugos paslaugų kokybę ir prieinamumą** | **08** | Miesto kultūrinio savitumo puoselėjimo bei kultūrinių paslaugų gerinimo programa | 11053,4 | 11966,2 | 12192,9 |
| **09** | Jaunimo politikos plėtros programa | 331,7 | 294,7 | 239,2 |
| **10** | Ugdymo proceso užtikrinimo programa | 199652,6 | 203491,5 | 200087,9 |
| **11** | Kūno kultūros ir sporto plėtros programa | 18572 | 18043,4 | 16132,9 |
| **12** | Socialinės atskirties mažinimo programa | 105300,7 | 107183,7 | 97389,6 |
| **13** | Sveikatos apsaugos paslaugų kokybės gerinimo programa | 7488,7 | 7673,6 | 6082,3 |
|  | **Iš viso programoms:** | | | **530555** | **552877** | **504828** |

\* Pagal Klaipėdos miesto savivaldybės tarybos 2014-01-30 sprendimą Nr. T2-16;

\*\* Pagal Klaipėdos miesto savivaldybės tarybos 2014-12-11 sprendimą Nr. T2-311

2014 m. daugiausia nevykdomų priemonių (4) buvo Socialinės atskirties mažinimo programoje (Nr. 12), 2 neįvykdytos priemones buvo Susisiekimo sistemos priežiūros ir plėtros (Nr. 06), po 1 – Aplinkos apsaugos (Nr. 05), Miesto kultūrinio savitumo puoselėjimo bei kultūrinių paslaugų gerinimo (Nr. 08), Ugdymo proceso užtikrinimo (Nr. 10), Kūno kultūros ir sporto plėtros (Nr. 11) ir Sveikatos apsaugos (Nr. 13) programose. Didžiausią įtaką plano priemonių nevykdymui turėjo skirtas mažesnis arba neskirtas finansavimas iš kai kurių finansavimo šaltinių, užsitęsusios Europos Sąjungos projektų paraiškų derinimo bei viešųjų pirkimų procedūros. Tikslinant SVP ir savivaldybės biudžetą buvo atsisakyta kai kurių priemonių įgyvendinimo 2014 metais, atidedant jų vykdymą vėlesniam laikotarpiui.

Priemonės, kurios buvo įgyvendintos iš dalies ir kurių įvykdymas nepasiekė suplanuotų rezultatų, buvo visose programose. Pagrindinės nevykdymo priežastys – sumažintas priemonių finansavimas, užsitęsę sutarčių derinimo terminai, suplanuoti vertinimo kriterijai nepasiekti pasirinkus brangesnes medžiagas, inventorių ir kitos priežastys.

**13 programa. Sveikatos priežiūros programa**

Sveikatos priežiūros programos tikslas – stiprinti ir kryptingai plėtoti asmens ir visuomenės sveikatos priežiūros paslaugas. Šiam tikslui įgyvendinti keliami trys pagrindiniai uždaviniai ir jų įgyvendinamos priemonės:

*1. Užtikrinti visuomenės sveikatos priežiūros paslaugų teikimą.*

1.1. Klaipėdos miesto savivaldybės visuomenės sveikatos rėmimo specialiosios programos įgyvendinimas prioritetinėse srityse vykdymas.

1.2. Mokinių visuomenės sveikatos priežiūros įgyvendinimas ikimokyklinio ugdymo, bendrojo ugdymo mokyklose ir profesinio mokymo įstaigose.

1.3. BĮ Klaipėdos m. visuomenės sveikatos biuro veiklos organizavimas, vykdant visuomenės sveikatos stiprinimą ir stebėseną.

1.4. URBACT projekto „Sveikas senėjimas“ įgyvendinimas.

*2. Užtikrinti asmens sveikatos priežiūros paslaugų teikimą.*

BĮ Klaipėdos sutrikusio vystymosi kūdikių namų išlaikymas ir veiklos organizavimas.

*3. Modernizuoti sveikatos priežiūros įstaigų infrastruktūrą. Šiam uždaviniui įgyvendinti įsisavinta:*

3.1. VšĮ Klaipėdos sveikatos priežiūros centro vaikų baseino vandens valymo ir dezinfekavimo įrangos sumontavimo ir kapitalinio remonto darbai atlikti 100 procentu, panaudojant Privatizavimo fondo lėšas – 27 920 Eur (96,4 tūkst. Lt).

3.2. VšĮ Klaipėdos vaikų ligoninės (K. Donelaičio g. 7) lifto pakeitimas, panaudojant Privatizavimo fondo lėšas 47660 Eur (164,56 tūkst. Lt).

3.3. VšĮ Klaipėdos universitetinės ligoninės centrinio korpuso operacinių rekonstrukcijos darbai, įsisavinant skirtą finansavimą iš Sveikatos apsaugos ministerijos – 289 610 Eur (999,968 tūkst. Lt).

3.4. Keleivinio lifto įrengimas pastate Pievų Tako g. 38, projekto finansavimo sutartimi 2014-06-26 Nr. J9-829 panaudojant Klaipėdos miesto stomatologijos poliklinikos skirtus 8690 Eur (30 tūkst. Lt). Paslaugos pirkimo konkursų metu pasirašytos sutarties parengto techninio projekto projektavimo paslaugos kaina sieks 6,66 tūkst. Eur (22,99 tūkst. Lt). Projektas dar neparengtas.

3.5. Pastato Taikos pr. 76 modernizavimas (šilumos centro renovacija, pastato lauko sienų šiltinimas, laiptinių remontas), įsisavinta tik 50 procentų lėšų.

Programą vykdė Socialinių reikalų departamento Sveikatos apsaugos skyrius, Investicijų ir ekonomikos departamento Statybos ir infrastruktūros plėtros skyrius.

Iš Sveikatos priežiūros programoje numatytų 10 priemonių visiškai įvykdytos 5 priemonės, iš dalies įvykdytos 4 ir neįvykdyta 1 priemonė.

**VII SKYRIUS**

**BENDRUOMENĖS, NEVALSTYBINIŲ ORGANIZACIJŲ, ŪKIO SUBJEKTŲ, SAVIVALDYBĖS ADMINISTRACIJOS STRUKTŪRINIŲ PADALINIŲ DALYVAVIMAS VYKDANT VISUOMENĖS SVEIKATOS PRIEŽIŪROS VEIKLĄ**

1. Visuomeninių organizacijų dalyvavimo sveikatinimo veikloje ir priimant svarbius su visuomenės sveikata susijusius sprendimus indėlis nežymus.

2. Savivaldybė skiria lėšas tik toms nevalstybinėms, veikiančioms visuomenės sveikatos srityje, organizacijoms, kurios pateikė paraiškas.

3. Ūkio subjektų indėlis į visuomenės sveikatos priežiūros funkcijų įgyvendinimą savivaldybės teritorijoje neišskirtas.

**4. Savivaldybės administracijos struktūrinių padalinių indėlis į visuomenės sveikatos priežiūros funkcijų įgyvendinimą savivaldybės teritorijoje:**

**4.1. Savivaldybės administracijos Švietimo skyrius, Lietuvos Respublikos Seimui 2014 metais paskelbus Vaikų sveikatos metais, mieste organizavo priemones, skatinančias ugdyti tinkamą vaikų ir jaunimo požiūrį į sveikatą ir sveiką gyvenseną.**

* Ataskaitiniais biudžetiniais metais Klaipėdos miesto savivaldybės administracijos Ugdymo ir kultūros departamento Švietimo skyriaus vedėjo 2014 m. spalio 6 d. įsakymu Nr. ŠV1-255 patvirtintas Neformaliojo vaikų švietimo programų sąrašas, pagal kurį 20 ikimokyklinio ugdymo įstaigų, mokyklų-darželių ir Regos ugdymo centre parengtos ir įgyvendinamos sveikos gyvensenos ugdymo ar sveikatinimo programos. Šioms programoms įgyvendinti Klaipėdos miesto savivaldybės administracijos direktoriaus 2014 m. birželio 20 d. įsakymu Nr. AD1-1911 „Dėl mokyklų-darželių ir ikimokyklinio ugdymo įstaigų darbuotojų pareigybių skaičiaus nustatymo normatyvų“ numatytos pareigybės ir reikiamas finansavimas.
* Klaipėdos mieste 67 bendrosios praktikos slaugytojai vykdo sveikatos priežiūrą ikimokyklinėse įstaigose: 43 ikimokyklinėse ugdymo įstaigose, 8 mokyklose-darželiuose, Regos ugdymo centre ir Tauralaukio pagrindinėje mokykloje. Iš viso Klaipėdos mieste 2014 metais pagal ikimokyklinio ir priešmokyklinio ugdymo programas buvo ugdomi apie 8780 vaikų, iš jų specialiųjų ugdymosi poreikių – 368.
* Bendrosios praktikos slaugytojai konsultuoja, rūpinasi sveikos gyvensenos įgūdžių formavimu, užtikrina sveikatos priežiūros ikimokyklinėse įstaigose kokybę, siekia formuoti ugdytinių ir tėvų požiūrį į sveikatą, ugdo sveikos gyvensenos įgūdžius, suteikia pirmąją pagalbą traumų, nelaimingų atsitikimų atvejais. Minėti specialistai kelia kvalifikaciją, aktyviai dalyvauja miesto metodinio būrelio veikloje.
* 2014 m. metais vykdant edukacinių, kultūrinių ir kitų renginių programą, ikimokyklinės įstaigos ir mokyklos-darželiai, Regos ugdymo centras organizavo, dalyvavo, vedė sveikatingumo dienas, temines savaites, projektus, akcijas, viktorinas, konkursus, sporto šventes, sveikatos valandėles ir kitus renginius: „Sveiki dantukai“, „Sveikatos takeliu“, „Sveikatos šalyje“, „Taisyklingo kvėpavimo valandėlė“, „Gera ir smagu sportuot visiems kartu“, „Tėtis, aš ir mama – esam draugiška šeima“, „Sveikas miestas“. Taip pat organizuojamas Europos judėjimo savaitės bėgimas „Judėk pirmyn į sveiko miesto uostą“, kiti renginiai „Sveikuolių sveikuoliai“, „Draugystės krantas“, „Aš bėgu – 2014“, ,,Plaukiame į smėlio miestą“, „Sveikatos traukinys“, „Joga vaikams“, „Valgykime vaivorykštę“. Vyko mėgstamiausio vaisiaus / daržovės rinkimai, „Sveikatiados mankštiada“, „Maistas – džiaugsmas ir sveikata“, „Sporto šakų karalienė – lengvoji atletika“, „Švarios rankos – sveiki vaikai“, „Vandens lašelio kelionė“ ir kt. Iš viso įstaigos organizavo 296 sveikai gyvensenai skirtus renginius.
* 42 minėtos įstaigos dalyvauja „Zipio draugų“ – ankstyvosios prevencijos ir socialinio emocinio ugdymo programoje 5–7 metų vaikams. 15 įstaigų dalyvauja respublikinėje ikimokyklinių įstaigų darbuotojų asociacijoje „Sveikatos želmenėliai“.
* Vaikų sveikatos metams paminėti vyko ikimokyklinių įstaigų sporto ir sveikatos šventė prie jūros „Judėk pirmyn į sveikatos uostą“, dalyvavo 22 ikimokyklinio ugdymo įstaigos. Taip pat ikimokyklinio amžiaus vaikams Klaipėdos miesto visuomenės sveikatos biuro specialistai vedė 72 praktinius užsiėmimus „Paragaujam vitaminų“ ir „Maitinuosi tinkamai ir augu sveikas“ ir kt.
* 2014 m. Klaipėdos mieste bendrojo ugdymo mokyklose mokėsi apie 17520 mokinių. Siekiant mokyklinio amžiaus mokiniams populiarinti sveiką gyvenseną, fizinį aktyvumą, tinkamą mitybą, organizuotas konkursas „Sveikiausia klasė“ ir projektas „Sveikatingumo pertraukų savaitė“, kuriuose dalyvavo mokiniai iš 11 bendrojo ugdymo mokyklų. ,,Sveikatiadoje“ dalyvavo 2 bendrojo ugdymo mokyklos, akcijoje „Ar žinai, kiek sveria Tavo kuprinė“ dalyvavo 1–6 klasių mokiniai, iš viso 7851 mokinys. Respublikiniame projekte „Sveikuolių sveikuoliai“ Klaipėdos miestui atstovavo Vydūno gimnazijos 7 klasės mokiniai ir „Ąžuolyno“ gimnazijos I klasės mokinių komandos. Mokyklose vykdant triukšmo prevencijos priemonę organizuota akcija „Tylos stebuklinga versmė“, kurioje dalyvavo 6 Klaipėdos bendrojo ugdymo mokyklos.
* Iš viso gimnazijos organizavo 92, progimnazijos – 223, pragrindinės – 160 sveikai gyvensenai skirtų renginių. Sveikatingumo veiklai organizuoti vykdytos 22 prevencinės programos, vesti 1856 įvairūs renginiai, kuriuose dalyvavo apie 89320 mokinių.
* 59 bendrojo ugdymo įstaigos vykdo Alkoholio, tabako ir kitų psichiką veikiančių medžiagų vartojimo prevencijos programą; 2 – „GYVAI“ (UNPLUGGED) – tabako, alkoholio ir kitų narkotinių medžiagų vartojimo prevencijos programą; 13 – OLWEUS – smurto ir patyčių prevencijos programą; 2 – psichoaktyvių medžiagų vartojimo prevencijos programą 6–12 (15) metų vaikams „*Linas* – pagalba vaikams“; 15 – paauglių socialinių įgūdžių ugdymo programą „Tiltai“. 41 bendrojo ugdymo mokykla įgyvendina Sveikatos ugdymo bendrąją programą. Ir toliau vykdomos programos, kuriose organizuojamos įvairios veiklos, susijusios su sveika gyvensena (21 – Gyvenimo įgūdžių ugdymo, 21 – Rengimo šeimai ir lytiškumo ugdymo programoje ir kt.). 20 bendrojo ugdymo mokyklų dalyvauja Sveikatą stiprinančių mokyklų tinkluose.
* 36 bendrojo ugdymo mokyklos, 8 mokyklos-darželiai, 43 ikimokyklinės įstaigos ir toliau dalyvauja ES programoje „Pienas vaikams“ (dalyvaujančių ugdytinių apie 14000). „Vaisių vartojimo skatinimo“ programoje dalyvauja 45 ikimokyklinės ugdymo įstaigos ir mokyklos-darželiai, 13 bendrojo ugdymo mokyklų.
* Klaipėdos miesto savivaldybės administracijos Švietimo skyriaus specialistams padedant 5 bendrojo ugdymo mokyklos dalyvavo Lietuvos sveikatos mokslų universiteto vykdomoje tarptautinėje tyrimų programoje „Mokyklinio amžiaus vaikų gyvensena ir sveikata – HBSC“.
* Aktyvinant vaikų ir paauglių nusikalstamumo ir žalingų įpročių prevenciją, buvo organizuoti 5 prevenciniai renginiai, edukacinė išvyka-projektas „Smurto situacijų valdymas mokykloje: nuo identifikavimo iki sisteminio sprendimo“, smurto ir patyčių prevencijos socialinės akcijos. Klaipėdos miesto mokinių sporto žaidynių Mero taurei laimėti vykdytos varžybos 4 grupėse: gimnazijų, progimnazijų, pagrindinių mokyklų ir visų tipų mokyklų pradinių klasių. Įvyko 31 sporto šakos varžybos, jose dalyvavo 3870 mokinių. Mero taurės žaidynių varžybų nugalėtojai atstovavo Klaipėdos miestui Lietuvos mokinių olimpinio festivalio varžybose ir komandinėje įskaitoje užėmė IV vietą. Atskirose Lietuvos mokinių olimpinio festivalio varžybose nugalėtojomis tapo „Ąžuolyno“ gimnazijos ir Gedminų pagrindinės mokyklos komandos, prizininkėmis – „Aukuro“ gimnazijos, Martyno Mažvydo ir „Versmės“ progimnazijų komandos.
* Klaipėdos pedagogų švietimo ir kultūros centre vyko konferencija „Sutrikusios klausos asmenų ugdymo(si) patirtis, sėkmės, pasekmės ir lūkesčiai“, dalyvavo 60 asmenų.
* Klaipėdos moksleivių saviraiškos centre organizuota Klaipėdos miesto 8–10 klasių mokinių konkursas-seminaras „Noriu būti sveikas”; viktorina 7–9 klasių mokiniams „Kaip gyventi sveikam?“, mokinių turistinės varžybos „Saulėtekio turas '2014“,. laipiojimo uolomis varžybos „Visiems 2014“, mokinių turistinis sąskrydis „Baltijos pavasaris“, Klaipėdos moksleivių turistinės varžybos dviračiais „Gintarinės kopos – 2014“ Pasaulinei turizmo dienai paminėti, žygis dviračiais Klaipėda–Palanga, vasaros poilsio stovykla „Plateliai – 2014“.
* Klaipėdos vaikų laisvalaikio centras organizavo vaikų poilsio vasaros dienos stovyklą „Vasara ir mes“, šventę Melnragės gyventojams „Šeimos pramogų uostas“, vedė pokalbį su ugdytinais sveikos gyvensenos ir grožio tema, vyko pasaulinės AIDS dienos protmūšis: „AIDS geriau žinoti“. Mokiniams organizuotos čiuožimo pamokos.
* 2014 metais Pedagoginė psichologinė tarnyba teikė specialiąją pedagoginę, psichologinę pagalbą vaikams, pedagogams, tėvams ir švietimo įstaigoms, iš viso – 5386 asmenims. Individuali pagalba (psichologinės konsultacijos bei logopedinės korekcijos) teikta 1547 asmenims, metodinės-profesinės konsultacijos bei pranešimai mokytojams ir pagalbos specialistams – 222 asmenims. Įvertinti 1835 asmenys (dėl specialiųjų ugdymosi poreikių – 617, dėl brandos mokyklai – 132, dėl logopedinio įvertinimo – 690, dėl egzaminų pritaikymo – 37, dėl socialinių ugdymosi poreikių – 188, dėl raidos – 171). Grupinė pagalba teikta 970 asmenų. Vestos 22 psichologinės pagalbos grupės, jose dalyvavo 284 asmenys. Pedagoginės psichologinės tarnybos specialistai vedė grupes tėvams „Mokykla tėvams ir auklėtojams“. 2014 metais pradėta vesti ir savitarpio paramos grupė tėvams „Tėvai – psichoterapeutai“. Vaikų linijoje atsakyta į 20527 skambučius. Gerinant švietimo pastatų būklę 2014 metais toliau buvo atliekamas bendrojo ugdymo mokyklų pasatų modernizavimas: buvo vykdomi tokie pastatų renovacijos (rekonstrukcijos) darbai: Vydūno gimnazijos ir „Smeltės“ progimnazijos modernizavimas, tęsiamas Adomo Brako dailės mokyklos pastato kapitalinis remontas (šiluminė renovacija), pabaigtas „Medeinės“ mokyklos ir Moksleivių saviraiškos centro patalpų pritaikymas ugdymo reikmėms, pakeisti langai lopšeliuose-darželiuose „Bangelė“, „Berželis“, „Vėrinėlis“ ir Regos ugdymo centre bei pradėti priestato prie lopšelio-darželio „Puriena“ statybos projektavimo darbai dėl lopšelio-darželio „Aušrinė“ iškėlimo į minėtą įstaigą.
* Gerinant ugdymo sąlygas, ikimokyklinės įstaigos įsigijo 522 lovytes, joms įsigyti skirta iš savivaldybės biudžeto 210,2 tūkst. Lt. Aptverti lopšeliai-darželiai ,,Obelėlė“ ir „Radastėlė“, skirta 150,1 tūkst. Lt. iš savivaldybės biudžeto. Naujų grupių įrengimui iš savivaldybės biudžeto skirta 150 tūkst. Lt „Inkarėlio“, „Nykštuko“, „Versmės“ mokykloms-darželiams ir lopšeliui-darželiui „Pumpurėlis“.

**4.2. Ugdymo ir kultūros departamento Sporto ir kūno kultūros skyrius:**

* Organizavo Kūno kultūros ir sporto plėtros programos 2014 metams įgyvendinimą. 2014 metams patvirtintas Kūno kultūros ir sporto plėtros 11 programos biudžetas su investicijomis sudarė 18.043,4 tūkst. Lt. Iš jų didžiausia dalis teko biudžetinėms ir savivaldybės viešosioms sporto įstaigoms išlaikyti – 12 414,9 tūkst. Lt, sporto klubų programų daliniam finansavimui – 2 725,7 tūkst. Lt.
* Įgyvendinant investicinius projektus, užbaigtas Klaipėdos centrinio stadiono rekonstrukcijos projekto etapas – pakeistos kėdutės žiūrovams – 3700 vnt., atlikti kiti stadiono remonto darbai pagal Lietuvos futbolo federacijos reikalavimus, investavus 518 tūkst. Lt. Vykdomi naujo baseino projektavimo darbai, atliekama Futbolo mokyklos rekonstrukcijos galimybių studija.
* Organizavo „Sportas visiems“ renginių plano įgyvendinimą, iš jų svarbiausi: mokinių sporto žaidynės Mero taurei laimėti (6000 dalyvių); „Vilties“ bėgimas (daugiau kaip 5000 dalyvių), miesto krepšinio mėgėjų čempionatas (iki 1500 dalyvių); olimpinės dienos renginiai miesto sporto bazėse ir mokyklose (iki 2000 dalyvių). Tarptautinis „Gintarinės jūrmylės“ bėgimas (iki 1000 dalyvių). Iš viso mieste organizuoti 122 „Sportas visiems“ renginiai, kuriuose dalyvavo 46514 dalyvių bei 714 sporto šakų varžybos, kuriose dalyvavo 31160 dalyvių.
* Koordinavo įvairių miesto rinktinių dalyvavimą šalies čempionatuose bei penkių biudžetinių sporto mokymo įstaigų, kuriose sportuoja 3514 sportininkai, veiklą. Įvairių amžiaus grupių Lietuvos čempionatuose, Europos čempionatuose, pasaulio čempionate iškovota 450 medalių. Gerai reprezentuoja miestą žaidimų komandos, iškovojusius medalius šalies čempionatuose: krepšinio – „Neptūnas“, rankinio – „Klaipėdos Dragūnas“, futbolo – „Atlantas“, moterų krepšinio – „Fortūna“. Iš viso mieste organizuotai sportuoja daugiau kaip 13000 bendruomenės narių.
* Atliko numatytą sporto mokymo įstaigų pertvarką, 17 sporto klubų veiklą pradėjus finansuoti sportuojančio vaiko krepšelio principu (iš viso buvo finansuojami 1148 sportuojantys vaikai). Palyginus su sportuojančių vaikų skaičiumi iki pertvarkos, finansuojamų sportuojančių vaikų skaičius padaugėjo net 700. Veiklą pradėjo naujai įkurta sporto mokykla – Lengvosios atletikos mokykla.

**4.3.** **Socialinės paramos skyrius:**

1. Organizavo socialinių paslaugų teikimą Klaipėdos m. gyventojams per pavaldžias įstaigas, perkamas paslaugas ir kompensavimo sutartis

|  |  |  |  |  |
| --- | --- | --- | --- | --- |
| Paslaugos pavadinimas | Paslaugų gavėjų grupė | Paslaugų gavėjų  skaičius  2013 m. | Paslaugų  gavėjų skaičius  2014 m. | 2014 m.  gale eilės  likutis |
| Maitinimas | Neįgalieji, socialinės rizikos asmenys, senyvo amžiaus asmenys | 862 | 357 | \_ |
| Transporto paslauga | Neįgalieji, socialinės rizikos asmenys, senyvo amžiaus asmenys | 162 | 172 | \_ |
| Būsto ir aplinkos pritaikymas | Neįgalieji | 7 | 6 | 78 |
| Techninių priemonių dalijimas | Neįgalieji, senyvo amžiaus asmenys | 912 | 906 | 311 |
| Aprūpinimas būtiniausiais drabužiais, avalyne, maisto produktais | Neįgalieji, socialinės rizikos asmenys, senyvo amžiaus asmenys | 339 | 433 | \_ |
| Tarpininkavimas, atstovavimas, lydėjimas | Neįgalieji, socialinės rizikos asmenys, senyvo amžiaus asmenys | 353 | 505 | \_ |
| Sociokultūrinės paslaugos | Neįgalieji, senyvo amžiaus asmenys | 38 | 390 | \_ |
| Pagalba į namus | Neįgalieji, senyvo amžiaus asmenys | 307 | 335 | 32 |
| Socialinių įgūdžių ugdymas ir palaikymas | Socialinės rizikos šeimos | 371 | 380 | \_ |
| Laikinas apnakvindinimas | Socialinės rizikos asmenys | 333 | 337 | \_ |
| Intensyvi krizių įveikimo pagalba | Socialinės rizikos vaikai arba vaikai iš socialinės rizikos šeimų | 75 | 71 | \_\_ |
| Psichosocialinė pagalba | Socialinės rizikos asmenys | 54 | 99 | \_ |
| Apgyvendinimas krizių centre | Socialinės rizikos asmenys | - | 44 | \_ |
| Apgyvendinimas nakvynės namuose | Socialinės rizikos asmenys | - | 264 | \_ |
| Socialinės priežiūros paslaugos dienos centre | Socialinės rizikos vaikai arba vaikai iš socialinės rizikos šeimų | 111 | 115 | \_ |
| Dienos socialinė globa institucijoje | Neįgalieji, senyvo amžiaus asmenys  Neįgalūs vaikai | 90  60 | 89  66 | 25  \_ |
| Dienos socialinė globa asmens namuose | Neįgalieji, senyvo amžiaus asmenys | 94 | 145 | 29 |
| Trumpalaikė socialinė globa institucijoje | Neįgalieji, senyvo amžiaus, socialinės rizikos asmenys  Vaikai, likę be tėvų globos | 295  29 | 12  28 | 2 |
| Ilgalaikė socialinė globa | Neįgalieji, senyvo amžiaus asmenys  Vaikai, likę be tėvų globos  Vaikas su negalia | 387  134  1 | 412  126  1 | 91 |

2. 1311 senyvo amžiaus asmenų nustatė specialiųjų poreikių lygį, išdavė 1383 neįgaliojo pažymėjimus, iš jų 72 dublikatus.

3. Iš savivaldybės biudžeto lėšų nevyriausybinių organizacijų socialiniams projektams remti skyrė 80 000 Lt, finansavo 23 projektus.

4. Vykdė socialinės reabilitacijos paslaugų neįgaliesiems bendruomenėje projektų finansavimą iš valstybės ir savivaldybės biudžetų lėšų. Projektams įgyvendinti skirta 761 200 Lt, finansuotos 23 organizacijos.

5. Pateikė paraišką Lietuvos Respublikos socialinės apsaugos ir darbo ministerijai dėl dalyvavimo Integralios pagalbos plėtros programoje. Ši programa įgyvendinama 2013–2015 m., finansuojama Europos socialinio fondo lėšomis. Projekto vykdytojai – Klaipėdos miesto socialinės paramos centras ir Neįgaliųjų centras „Klaipėdos lakštutė“. Projekto įgyvendinimo metu papildomai 50 Klaipėdos miesto gyventojų teikiama dienos socialinė globa asmens namuose, sukurta naujų darbo vietų, naujiems darbuotojams organizuoti mokymai, įsigytos 4 transporto priemonės bei techninės pagalbos priemonės.

6. Teikė paraišką regiono plėtros tarybai, kuri, atrinkusi prioritetines kryptis, teiks Lietuvos Respublikos socialinės apsaugos ir darbo ministerijai dėl bandomųjų projektų atskiruose regionuose finansavimo ir įgyvendinimo. Bandomieji projektai susiję su perėjimu nuo institucinės globos prie šeimoje ir bendruomenėje teikiamų paslaugų neįgaliesiems ir likusiems be tėvų globos vaikams. Šie projektai bus vykdomi 2014–2020 m. Europos Sąjungos struktūrinių fondų lėšomis, finansuojami valstybės planavimo būdu. Paraiška teikta dėl BĮ Klaipėdos vaikų globos namų „Rytas“ pertvarkos, t. y. įstaigoje planuojama sumažinti globojamų vaikų skaičių bei teikti kitas miesto gyventojams reikalingas paslaugas ir dėl Lietuvos sutrikusio intelekto žmonių globos bendrijos „Klaipėdos viltis“ patalpų (Debreceno g. 48) remonto, kuriose būtų įsteigti grupinio gyvenimo namai asmenims su proto negalia.

7. Lietuvos Respublikos viešųjų pirkimų įstatymo nustatyta tvarka vykdė pirkimą supaprastinto atviro konkurso būdu laikino apnakvindinimo paslaugų šaltuoju metų laiku asmenims, kurie yra benamiai, piktnaudžiauja alkoholiu, narkotinėmis, psichotropinėmis medžiagomis, esant krizinei situacijai (blaivykla). Negautas nė vienas pasiūlymas dėl šios paslaugos teikimo. Paslauga bus perkama pakartotinai 2015 metais.

8. 2014 m. BĮ Klaipėdos miesto šeimos ir vaiko gerovės centras kartu su labdaros ir paramos fondu „Dienvidis“ ir labdaros ir paramos fondu Dvasinės pagalbos jaunimui centru gavo finansavimą projekto „Kompleksinė pagalba Klaipėdos miesto socialinės grupės vaikams ir jaunimui“ vykdymui. Projektas finansuojamas iš Europos ekonominės erdvės finansinio mechanizmo programos lėšų. Projektas įgyvendinamas iki 2016-04-30. Projekto lėšomis bus finansuojami vaikų dienos centrų darbuotojų mokymai, priemonių ir įrangos įsigijimas, savanorių ruošimas, patalpų pritaikymas profesinėms veikloms.

9. Biudžetinės socialinių paslaugų įstaigos, teikiančios socialinės globos paslaugas, licencijuotos socialinei globai Socialinių paslaugų priežiūros departamente prie Socialinės apsaugos ir darbo ministerijos.

10. Įgyvendinant Lietuvos Respublikos piniginės socialinės paramos nepasiturintiems gyventojams įstatymą bei perėmus socialinės pašalpos skyrimo ir mokėjimo funkciją kaip savarankiškąją savivaldybės funkciją, koreguoti teisės aktai, reglamentuojantys socialinės pašalpos teikimą, patvirtintos bei taikytos priemonės piniginės socialinės paramos teikimo veiksmingumui didinti. Patvirtinti 3 valstybės tarnautojų etatai (mažinamų skyriaus specialistų sąskaita) patikrinimo, analizės ir rizikos atvejų valdymo funkcijų organizavimui ir vykdymui. Tikslingesniam socialinių pašalpų skyrimui organizuotos metodinės konsultacijos specialistams, siekta konstruktyvaus bendradarbiavimo su institucijomis dėl keitimosi duomenimis.

11. Socialinės paramos šeimai informacinėje sistemoje aktyvuotos 26 socialinės paramos paslaugos, siekiant mažinti administravimo naštą pareiškėjams ir darbuotojams, priimantiems pareiškėjus, suteikta galimybė pareiškėjams teikti prašymus elektroniniu būdu.

12. Priėmė, registravo pareiškėjų prašymus bei dokumentus dėl socialinių išmokų skyrimo bei organizavo socialinių išmokų skaičiavimą ir mokėjimą:

|  |  |  |  |  |
| --- | --- | --- | --- | --- |
| Eil. Nr. | Paramos rūšys | 2013 m.  kreipėsi pareiškėjų | 2014 m.  kreipėsi pareiškėjų | Pokytis (+,-) |
| 1. | Socialinės pašalpos ir kompensacijos | 52683 | 42014 | - 10 669 |
| 2. | Išmokos vaikams | 6649 | 5880 | - 769 |
| 3. | Šalpos išmokos | 4269 | 3995 | - 274 |
| 4. | Laidojimo pašalpos | 2028 | 2004 | -24 |
| 5. | Socialinė parama mokiniams | 3431 | 2719 | - 712 |
| 6. | Vienkartinės pašalpos | 2615 | 2450 | - 165 |
| 7. | Kitos išmokos | 246 | 200 | - 46 |
|  | Iš viso: | 71921 | 59262 | -12 659 |

13. Siekiant kokybiškesnio pareiškėjų aptarnavimo, psichosocialinio saugumo darbe gerinimo, darbuotojams organizuoti susitikimai su specialistais, konsultacijos ir diskusijos darbo agresyvioje aplinkoje klausimais, mokymai temomis „Pozityvus bendravimas“, „Sudėtingas kontaktas“, atliktas darbuotojų darbo vietų profesinės rizikos vertinimas.

14. Naujai įsteigus Europos pagalbos labiausiai skurstantiems asmenims fondą buvo tęsiama paramos maistu programa labiausiai skurstantiems asmenims. Bendradarbiaujant su labdaros ir paramos fondu **„Maisto bankas“**, įgyvendinančiu programą, ir toliau nuolat buvo priimami nepasiturinčių asmenų prašymai paramai gauti bei sudaromi remiamų asmenų sąrašai perduodami labdaros organizacijai. Nepasiturinčių asmenų, besikreipiančių dėl šios paramos, skaičius 2014 metais buvo 6365 asmenys.

**4.4. Jaunimo reikalų koordinatorius,** įgyvendindamas Jaunimo politikos plėtros 9-ąją programą,užbaigė Lietuvos ir Latvijos bendradarbiavimo tarp sienų programos projektą „Jaunas žmogus – tobulėjančios visuomenės garantas“ (toliau – Projektas). 2012-06-11–2014-10-07 Projektas buvo skirtas neformaliojo, gatvės jaunimo ir miesto jaunimo užimtumui, mieste veikiančių jaunimo organizacijų tarpusavio bendradarbiavimui skatinti. Projekto tikslai – turiningo, laisvai prieinamo laisvalaikio formų paieška ir motyvuoto jaunimo pritraukimas veikloms BĮ Klaipėdos jaunimo centro Atvirose jaunimo erdvėse, patirties mainai su Liepojos jaunimo centru yra maksimaliai įmanomai pasiekti. Organizavus viešuosius pirkimus, nupirkta ir 2014 m. spalio mėn. patikėjimo teise Klaipėdos miesto savivaldybės tarybos sprendimu BĮ Klaipėdos jaunimo centrui perduota valdyti įvairus ūkio inventorius, muzikos, kompiuterinė ir kita technika bei programinė įranga. Sudarytos sąlygos mėgėjų muzikos grupėms muzikuoti, daryti įrašus, pradedama mokytis naudoti vaizdo įrangą. Projekto veiklos tęsiamos. Atvirose erdvėse neatlygintinai vyksta gitaros ir šokių pamokos, užbaigus įrengti vaizdo studiją, bus sprendžiamas fotografijos, filmų montavimo pamokų vykdymo tęstinumas. Atviros jaunimo erdvės kviečia po rekonstrukcijos jaukesnėje aplinkoje miesto jaunimo organizacijas rengti veiklas, taip pat vykdo nedirbančių, nesimokančių ir neieškančių darbo jaunuolių resocializacijos priemones. Vykdant tarpžinybinį bendradarbiavimą, kartu su Klaipėdos teritorinės darbo biržos Jaunimo darbo centro darbuotojais atlieka informavimą apie jaunų žmonių įsidarbinimo galimybes, aktyvias darbo rinkos siūlomas priemones, profesinio mokymosi galimybes. Spalio mėn. pradėjo funkcionuoti kaip viena iš Projekto veiklų patobulintas Klaipėdos miesto savivaldybės interneto svetainės Jaunimo dalies tinklalapis (adresas http://jaunimas.klaipeda.lt/), kurio garantinis aptarnavimas yra vieni metai. Rugsėjo ir spalio mėnesiais aktyvus Klaipėdos ir Liepojos jaunimas dalyvavo Jaunimo forumuose Klaipėdoje ir Liepojoje.

2014 m. paskelbtas Jaunimo nevyriausybinių organizacijų programų (projektų) dalinio finansavimo iš Klaipėdos miesto savivaldybės biudžeto lėšų projektų konkursas. Įvertinta 18 paraiškų, iš dalies finansuotos 13 projektų paraiškos. Įvertinus Kontrolės ir audito tarnybos rekomendacijas, 2014 m. Klaipėdos miesto savivaldybės administracijos direktoriaus įsakymu buvo patvirtintos tipinės 2014 m. sutartys, programų tikrinimo procedūros. Organizacijoms pavėluotai pateikus ataskaitas, laiku nepateikus prašomų patikslinančių dokumentų ar dėl kitų konkurso nuostatų, pasirašytų sutarčių pažeidimų, likusi dalis lėšų, kaip numatyta sutartyse, daliai organizacijų nebuvo sumokėta. Numatytas veiklas – edukacines, socialines, kultūrines, verslumo skatinimo, viešojo kalbėjimo meno, viešųjų ryšių, biudžeto formavimo, tarnavimo bendruomenei, pilietiškumo ugdymo – organizacijos įvykdė, tačiau stebima tendencija, kad Klaipėdos miesto jaunimo organizacijos nėra suinteresuotos inicijuoti išliekamąją, pridėtinę vertę, kurios nauda būtų akivaizdi miesto jaunimui, turinčias programas, informuotumas apie veiklas dažnai lieka tarp organizacijų narių.

Jaunimo situacija ir vykdoma jaunimo politika vietos bei nacionaliniu mastu buvo pristatyta Klaipėdos miesto moksleivių savivaldų forume, Lietuvos moksleivių sąjungos organizuotame rudens forume, Klaipėdos organizacijų asociacijos ,,Apskritasis stalas“ organizuotoje Jaunimo mugėje. Miesto moksleiviai yra nepakankamai informuoti apie jaunimo politiką. Ne visų miesto mokyklų vadovai yra pozityviai nusiteikę dėl moksleivių dalyvavimo pilietinio ugdymo priemonėse, susijusiose su jaunimo politika ir jaunimo organizacijų veiklomis.

Spalio mėn. organizuoti 2014 m. Jaunimo apdovanojimai, pilietinė valstybės lėšomis laidojamų žmonių kapų tvarkymo akcija.

**4.5.** **Viešosios tvarkos skyriaus specialistai** ataskaitiniais metais kontroliavo visas savivaldybės tarybos ir Savivaldybės administracijos direktoriaus patvirtintas taisykles, nuostatus, tvarkos aprašus, už kurių pažeidimą numatyta administracinė atsakomybė, kaip asmenys laikosi kitų teisės aktų (įstatymų, Vyriausybės nutarimų ir kt.) reikalavimų ir draudimų. Vykdydami tokią kontrolę, Viešosios tvarkos skyriaus specialistai:

* Atliko 609 patikrinimus, t. y. 181 patikrinimu (arba 42,3 proc.) daugiau nei 2013 m.
* Dėl nustatytų administracinių teisės pažeidimų surašė 14420 protokolų, t. y. 4194 protokolais (arba 41 proc.) daugiau nei 2013 m.
* Išnagrinėjo 2159 administracinių teisės pažeidimų bylas, t. y. 327 bylomis (arba 17,8 proc.) daugiau nei 2013 m. Viešosios tvarkos skyriaus aptarnaujama Administracinė komisija išnagrinėjo 439 pažeidimų bylas, t. y. 53 bylomis (arba 13,7 proc.) daugiau nei 2013 m.
* Atsakingas Viešosios tvarkos skyriaus valstybės tarnautojas atliko ir valstybės perduotą savivaldybėms valstybinės kalbos vartojimo ir taisyklingumo kontrolės funkciją – derino išorinės reklamos įrengimo projektus, atliko patikrinimus bei teikė konsultacijas dėl valstybinės kalbos vartojimo – iš viso 1869, t. y. 241 atveju (arba 14,8 proc.) daugiau nei 2013 m.
* Viešosios tvarkos skyriaus iniciatyva tarp Klaipėdos miesto savivaldybės administracijos ir Klaipėdos apskrities vyriausiojo policijos komisariato buvo pasirašyta bendradarbiavimo sutartis. Ši sutartis sudaryta siekiant organizuoti bendrą Klaipėdos apskrities vyriausiojo policijos komisariato pareigūnų ir Savivaldybės administracijos darbą, vykdant administracinių teisės pažeidimų ir nusikalstamų veikų prevenciją, užkardymą ir jų išaiškinimą Klaipėdos mieste.
* Spręsdami eismo organizavimo klausimus ir siekdami užtikrinti saugias eismo sąlygas vietinės reikšmės keliuose ir gatvėse bei siekdami reglamentuoti iki tol nesureguliuotus teisinius santykius, Viešosios tvarkos skyriaus darbuotojai parengė Eismo ribojimo priemonių įrengimo Klaipėdos mieste tvarkos aprašą, kuris buvo patvirtintas Savivaldybės administracijos direktoriaus 2014 m. rugpjūčio 7 d. įsakymu Nr. AD1-2381. Stacionariais greičio matavimo prietaisais buvo užfiksuoti 2929 Kelių eismo taisyklių pažeidimai, t. y. 1648 pažeidimais (arba 128,6 proc.) daugiau nei 2013 m., o miesto vaizdo stebėjimo kameromis – 653 pažeidimai, t. y. 105 pažeidimais (arba 19,2 proc.) daugiau nei 2013 m. Įvertinus vaizdo stebėjimo kamerų naudojimo efektyvumą drausminant teisės pažeidėjus, pateikė pasiūlymus dėl 5 vaizdo stebėjimo kamerų vietų pakeitimo (darbų atlikimas numatytas 2015 metais). Siekiant apsaugoti savivaldybės turtą, organizavo 8 papildomų vaizdo stebėjimo kamerų įrengimą (6 – piliavietėje, 2 – Vasaros estradoje). Įvertinus tai, kad 2014 m. Klaipėdos mieste eismo įvykių metu žuvo 30 proc. daugiau žmonių nei 2013 m., atsižvelgęs, kad greičio matuokliai atlieka prevencinę, drausminančią funkciją, kad keliuose, kur yra įrengti greičio matuokliai, eismo įvykių beveik neįvyksta ar sukelia tik nežymią žalą, Viešosios tvarkos skyrius pateikė pasiūlymą dėl papildomų 2 greičio matuoklių mieste įrengimo. Asmenims, ignoruojantiems Kelių eismo taisyklėse nustatytus reikalavimus ir draudimus dėl transporto priemonių stovėjimo, Viešosios tvarkos skyriuje surašyti 6973 administracinių teisės pažeidimo protokolai (2013 m. surašyta tik 2018). Bendro naudojimo vietose nustatytas 173 neeksploatuojamų, nenaudojamų transporto priemonių laikymas bei organizuotas jų pašalinimas.
* Ypatingas dėmesys skirtas apleistų statinių ir jų teritorijų tvarkymo kontrolei. Tokios kontrolės metu surašyti 29 administracinių teisės pažeidimų protokolai už nustatytus Statinių tinkamos priežiūros taisyklių pažeidimus ir 80 reikalavimų dėl tinkamos tvarkos užtikrinimo. Dėl aktyvios Viešosios skyriaus darbuotojų veiklos sutvarkytas ar pradėtas tvarkyti 21 apleistas pastatas ir (ar) jų teritorijos (iš jų buvo nugriauti ar pradėtos griovimo procedūros dėl 7 apleistų statinių), o artimiausiu metu bus pradėtos griovimo procedūros ir dar dėl 5 apleistų statinių.
* Viešosios tvarkos skyrius tikrindamas, kaip daugiabučių namų butų ir kitų patalpų savininkų bendrąją dalinę nuosavybę administruojančios įmonės įgyvendina teisės aktuose nustatytas pareigas, įpareigojo daugiabučių namų savininkų bendrijų valdymo organus tinkamai vykdyti nustatytas pareigas bei suaktyvino Socialinės infrastruktūros priežiūros skyriaus veiklą, įgyvendinant naujai priskirtas daugiabučių gyvenamųjų namų bendrijų ir jų administratorių veiklos kontrolės funkcijas ir ginant gyventojų interesus.
* Viešosios tvarkos skyrius tęsė ir intensyvią teisės pažeidimų prevencinę veiklą (patikrinimų organizavimas dalyvaujant žiniasklaidos atstovams, sistemingas informavimas žiniasklaidos priemonėse apie atliktų patikrinimų rezultatus, bendradarbiavimas su daugiabučių gyvenamųjų namų administratoriais, prevenciniai patikrinimai, kurių metu miesto gyventojai supažindinami su teisės aktų reikalavimais dėl gyvūnų laikymo, elgetavimo, automobilių statymo tvarkos, miesto tvarkymo ir švaros bei pan.).
* Viešosios tvarkos skyrius organizavo tarpžinybinius patikrinimus, dalyvaujant kitų Savivaldybės administracijos struktūrinių padalinių darbuotojams, kitų institucijų pareigūnams bei darbuotojams (policijos, aplinkos apsaugos, priešgaisrinės apsaugos ir gelbėjimo, maisto ir veterinarijos, uosto direkcijos ir kt.). Viešosios tvarkos skyrius aktyviai dalyvavo savivaldos institucijų teisėkūros procese bei teikė pastabas ir pasiūlymus dėl valstybės institucijų rengiamų teisės aktų projektų. 2014 m. Viešosios tvarkos skyriaus valstybės tarnautojai ir darbuotojai buvo aprūpinti tarnybine apranga.

**4.6. Aplinkos kokybės skyriaus** svarbiausi atlikti darbai, pasiekti rezultatai:

1. Vertino ūkio subjektų poveikio aplinkai vertinimo programas, ataskaitas, paraiškas ūkinės veiklos leidimams gauti.

2. Organizavo medžių, krūmų ir kitų želdinių, augančių ne miško žemėje, apsaugą, priežiūrą ir nuostolių juos iškirtus atlyginimą. Išduota 317 leidimų, surinkta lėšų už želdinių naikinimą – 90 559 Eur.

3. Pagal skyriaus kompetenciją tikrino projektus, pateiktus statybą leidžiančiam dokumentui gauti.

4. Organizavo Klaipėdos miesto savivaldybės aplinkos monitoringo vykdymą (oro, triukšmo, dirvožemio, biologinės įvairovės, paviršinių vandens telkinių).

5. Organizavo Savivaldybės specialiosios aplinkos apsaugos programos lėšų formavimą ir panaudojimą.

6. Organizavo aplinkosauginės spaudos „Žaliasis pasaulis“, „Tėviškės gamta“, „Žalioji Lietuva“ prenumeratą mokykloms ir bibliotekoms.

7. Organizavo komunalinių atliekų tvarkymą, vadovaujantis Klaipėdos miesto savivaldybės 2013-2020 m. atliekų tvarkymo planu.

8. Toliau tobulino savivaldybės organizuojamą komunalinių atliekų tvarkymo sistemą, įrengiant 53 pusiau požeminių konteinerių aikšteles su konteineriais mišrioms komunalinėms atliekoms ir antrinėms žaliavoms rinkti, projektuojant 24 pusiau požeminių konteinerių aikšteles Miško, Bomelio Vitės, Kretingos gyvenamuosiuose rajonuose, išdalijant Luizės, Labrenciškės, Mažojo kaimelio, Plytinės ir Tauralaukio individualių gyvenamųjų rajonų gyventojams 1442 individualius rūšiavimo konteinerius, sumažinant 5 proc. metinę vietinę rinkliavą už komunalinių atliekų surinkimą.

9. Vykdė vietinės rinkliavos administravimą, nagrinėjo fizinių ir juridinių asmenų prašymus dėl nulinės metinės vietinės rinkliavos ir kt.

10. Vykdė komunalinių atliekų tvarkymo sistemos monitoringą ir UAB Klaipėdos regiono atliekų tvarkymo centro veiklos kontrolę.

11. Tobulino Klaipėdos miesto savivaldybės mišrių komunalinių atliekų ir antrinių žaliavų surinkimo konteinerių stovėjimo vietų ir aikštelių išdėstymo schemą.

12. Švietė visuomenę atliekų tvarkymo klausimais, vykdė viešinimo paslaugas per spaudos atstovus; organizavo informacinių siužetų transliacijas per regioninę televiziją, sukūrė socialinės reklamos plakatus „Nemesk, kur pakliuvo!“, „Neteršk aplinkos!“, „Nepalik padangų šalia konteinerio!“, „Neterškite aplinkos!“, „Nemeskite žaliųjų atliekų į buitinių atliekų konteinerius!“, sukūrė ir pagaminto pradinių klasių moksleiviams užduočių knygeles „Tvarkėnų miško istorija“ bei dėliones darželinukams „Aš rūšiuoju – į aikštelę važiuoju!“, suorganizavo ir pravedė konkursą „Aš, tėtis ir mama – rūšiuoja visa šeima“ ikimokyklinio ugdymo švietimo įstaigoms, skelbė aktualią informaciją apie atliekų tvarkymą „Myliu švarią Klaipėdą“ daugiabučių gyvenamųjų namų stenduose (socialinė kompanija vykdyta 1500 vnt. stenduose), per Klaipėdos regiono radijo stotį pravedė radijo žaidimą-viktoriną „Rūšiuoji – aplinką tausoji!“, transliavo vaizdo reklamą laiko vaizdo ekranuose apie didelių gabaritų aikšteles, vykdė kitas švietimo priemones.

**4.7. Investicijų ir ekonomikos departamento Projektų skyriaus** veiklos ataskaitoje išskirtina:

Projektų skyrius 2014 metais organizavo Europos Sąjungos lėšomis finansuojamų projektų įgyvendinimą ir projektinių pasiūlymų įvertinimą, paraiškų teikimą (žr. 1 lentelę). 2014 m. didžiausias dėmesys skirtas tęstinių projektų įgyvendinimui, pasirašytų naujų finansavimo ir administravimo sutarčių įgyvendinimui, organizuojant projektų įgyvendinimą, pasirengimui 2014–2020 m. finansavimo laikotarpiui ir integruotų teritorijos investicijų programos rengimui.

Svarbiausi prioritetiniai projektai, kurių įgyvendinimas tęsėsi 2014 m:

- Klaipėdos pilies bastionų komplekso atkūrimas, statyba ir pritaikymas. Tęsėsi projekto „Klaipėdos pilies bastionų komplekso atkūrimas, statyba ir pritaikymas, išvystant Mažosios Lietuvos istorijos muziejų ir visuomeninių renginių infrastruktūrą, Pilies g. 4A“ pirmas etapo „Šiaurinės kurtinos atkūrimas; rytinės kurtinos atkūrimas, pritaikant esamą dažų sandėlį; pilies ir bastionų komplekso teritorijos“ įgyvendinimas. Projekto „Esamų Klaipėdos pilies princo Frydricho ir princo Karlo bastionų rekonstrukcija, išvystant Mažosios Lietuvos muziejų“ darbai baigti. Pradėti darbai, įgyvendinant projektą „Visuomeninių renginių infrastruktūros buvusioje pilies teritorijoje suformavimas: Klaipėdos pilies ir bastionų komplekso rytinės kurtinos atkūrimas bei Antrojo pasaulinio karo laikų dažų (kuro) sandėlio pritaikymas“, kuriam skirta 8,5 mln. Lt. ES parama.

- Baltijos prospekto ir Minijos gatvės sankryžos rekonstrukcija. I statybos etapas. Tęsėsi projekto įgyvendinimas, buvo sprendžiamos problemos, susijusios su gyventojų iškeldinimu, lauko tinklais. Atlikta 53,4 proc. darbų.

- „Kultūros fabrikas“ (buvusio tabako fabriko pritaikymas kultūros ir verslo reikmėms bei viešajam sektoriui). Buvo baigti statybos darbai. Ruošiami dokumentai Statybos užbaigimo valstybės komisijai bei galutiniam atsiskaitymui su Lietuvos verslo paramos agentūra.

- Integruotų teritorijų vystymo programa. Tęsėsi darbai, rengiant 2014–2020 metų integruotos teritorijos vystymo programą. Programa toliau buvo derinama su šakinėmis ministerijomis, pristatoma suinteresuotoms grupėms. Atsižvelgiant į gautas pastabas iš ministerijų buvo priimtas savivaldybės tarybos sprendimas, kuris patikslino teritorijos ribas, įtraukiant daugiau projektų. Vidaus reikalų ministro 2014-07-11 įsakymu Nr. IV-480 „Dėl integruotų teritorijų vystymo rengimo ir įgyvendinimo gairių patvirtinimo“ patvirtintos gairės, todėl teko programą parengti pagal gairių reikalavimus.Šiuo metu jos projektas pateiktas Vidaus reikalų ministerijai.

**VIII SKYRIUS**

**VAIKŲ IR JAUNIMO SVEIKATOS PRIEŽIŪROS ĮGYVENDINIMAS**

INFORMACIJA APIE MOKYKLAS IR MOKINIŲ SKAIČIŲ

|  |  |  |  |  |  |  |
| --- | --- | --- | --- | --- | --- | --- |
| Savivaldybės sprendimas dėl etatų įvedimo | | Už sveikatos priežiūros  mokyklose  paslaugų teikimą atsakinga (-os) institucija (-os) ar įstaiga (-os) | Mokyklų skaičius | | Mokinių skaičius | |
| Data, Nr. | Skirta  etatų | steigėja –  savivaldybė | kitų  steigėjų | steigėja – savivaldybė | kitų  steigėjų |
| 1 | 2 | 3 | 4 | 5 | 6 | 7 |
|  |  | Klaipėdos m. visuomenės sveikatos biuras | 37 | 4 | 18 066 | 600 |

SVEIKATOS PRIEŽIŪRĄ MOKYKLOSE VYKDANTYS SPECIALISTAI

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Specialistų etatų skaičius | Specialistų skaičius | Specialistų pasiskirstymas pagal užimamą etatą | | | | Specialistų išsilavinimas (specialybė) | | |
| 1 ir daugiau | 0,5–1 | iki 0,5 | pagal priedą | visuomenės sveikatos | slaugytojai | kita |
| 1\* | 2\* | 3\* | 4\* | 5\* | 6\* | 7 | 8 | 9 |
| Klaipėdos m. visuomenės sveikatos biuras ­  19,70 | 21 | 14 | 4 | 3 |  | 10 | 11 |  |

\*Nurodyti atskirai gyvenamosiose vietovėse, turinčiose 3 000 ir daugiau gyventojų, ir gyvenamosiose vietovėse, turinčiose mažiau kaip 3 000 gyventojų.

SVEIKATOS PRIEŽIŪROS MOKYKLOSE VEIKLOS RODIKLIAI

|  |  |  |  |  |  |  |
| --- | --- | --- | --- | --- | --- | --- |
| Užregistruota mokinių apsilankymų  pas sveikatos priežiūros specialistą  mokykloje | Apsilankymų pasiskirstymas pagal priežastį | | | Sveikatinimo veikla | | |
| pirmoji pagalba | konsultacijos | kita | vykdyta programų | organizuota renginių | renginiuose dalyvavusių mokinių |
| 1 | 2 | 3 | 4 | 5 | 6 | 7 |
| 9507 | 2 331 | 7 176 | - | 22 | 1 856 | 89 320 |

**1. Ikimokyklinio ir priešmokyklinio ugdymo įstaigose vykdoma vaikų sveikatos priežiūra.**

2014 m. Klaipėdos miesto visuomenės sveikatos biuras metodiškai vadovavo koordinuojant ikimokyklinio ugdymo įstaigose dirbančių visuomenės sveikatos priežiūros specialistų darbą. Specialistai buvo supažindinti su darbo metodika, mokomi vaikų sveikatos stiprinimo principų, koordinuota jų veikla dirbant su vaikais ir tėvais.

**Fizinio aktyvumo skatinimas.** 2014 m. vaikų sveikatos metams paminėti Klaipėdos miesto visuomenės sveikatos biuras prisidėjo organizuojant Klaipėdos miesto savivaldybės ikimokyklinio ugdymo įstaigų sporto ir sveikatos šventę prie jūros „Judėk pirmyn į sveikatos uostą“. Vaikai išbandė savo fizines galias linksmose estafetėse, sportiniuose žaidimuose, atrakcionuose.

**Sveikos mitybos skatinimas.** Klaipėdos miesto visuomenės sveikatos biuras 24 ikimokyklinio ugdymo įstaigose organizavo 72 pamokėles-užsiėmimus, kuriose dalyvavo 1389 ikimokyklinio amžiaus vaikai. Pamokėlės-užsiėmimo „Paragaujam vitaminų“ metu buvo norima suteikti vaikams žinių apie vitaminų naudą mūsų organizmui. Vaikai gilino žinias apie vaisius ir daržoves, kad jie yra vitaminų šaltinis, ragavo vaisių ir daržovių, bandė įsiminti ragautuose vaisiuose ir daržovėse esamus vitaminus, galėjo atlikti įvairias spalvinimo-piešimo užduotis, kad įtvirtintų žinias. Grupėse buvo pakabinti „Vitaminų sodo“ plakatai.

Pamokėlės-užsiėmimo „Maitinuosi tinkamai ir augu sveikas“ metu buvo analizuojamas maisto piramidės maketas, vaikai mokomi sveikai maitintis, diskutuojama, koks maistas sveikas – nesveikas, dėliojamos dėlionės „Sveiko – nesveiko maisto lėkštės“, žaidžiamas žaidimas su kamuoliu „sveikas – nesveikas“ maistas, vaikai galėjo atlikti spalvinimo-piešimo užduotis, kad įtvirtintų žinias.

Ikimokyklinio ugdymo įstaigų ugdytinių tėvams buvo organizuojamos paskaitos „Tinkama mityba“, kurių metu kalbėta apie tinkamos mitybos įtaką mūsų sveikatai, nutukimo prevenciją, diskutuojama apie ikimokyklinio amžiaus vaikų mitybos ypatumus.

**Traumų ir nelaimingų atsitikimų prevencija**. Traumų ir nelaimingų atsitikimų, užimančių trečiąją vietą tarp visų mirties priežasčių Lietuvoje, prevencija pasirinkta viena iš prioritetinių veiklos sričių. Tikslas – mažinti gyventojų sergamumą, mirtingumą ir neįgalumą dėl traumų. Ikimokyklinio ugdymo įstaigose vaikams buvo vedamos teorinės ir praktinės pamokos apie stuburo traumas ir ligas, kurios gali išsivystyti, jei neprižiūrėsime savo nugaros, taip pat vaikai buvo mokomi taisyklingos laikysenos, daromi pratimai, padedantys išlaikyti sveiką ir tiesią nugarą. Taip pat buvo duota metodinė medžiaga ikimokyklinio ugdymo įstaigos slaugytojams, kad pritaikytų ir primintų vaikams apie stuburo stiprinimo svarbą. Šia sveikatinimo programa buvo pasiekta geresnių rezultatų ir supratimo apie sveiko stuburo svarbą augančiam vaikui, taip pat vaikai išmoko pratimų, kurie padės išlaikyti nugarą sveiką ir tiesią.

**Užkrečiamųjų ligų profilaktika ir imunoprofilaktika**. Užkrečiamųjų ligų tema yra labai svarbi visame pasaulyje. Ji aktuali tiek ikimokyklinio amžiaus vaikams, tiek suaugusiesiems. Žinoma, kad viena iš veiksmingiausių profilaktikos formų yra skiepai. Apie užkrečiamąsias ligas buvo kalbama ikimokyklinio amžiaus vaikų tėvams, taip pat apie dažniausiai pasitaikančias vaikų užkrečiamąsias ligas ir suaugusiųjų užkrečiamąsias ligas, kurių reikia saugotis ir žinoti, kaip jas atpažinti. Šios paskaitos tėvams padėjo prisiminti apie švaros svarbą, higienos laikymąsi.

Skiepijimas – tai būdas apsaugoti organizmą nuo pavojingų užkrečiamųjų ligų. Ikimokyklinio amžiaus vaikų tėvams buvo kalbama apie skiepų svarbą, diskutuojama tema, kokius skiepus rekomenduojama darytis sulaukus tam tikro amžiaus ar keliaujant svetur ir kada reikia skiepyti savo vaikus ir skiepytis patiems. Buvo dalijamos atmintinės, prisimenančios, kada skiepytis, ir lankstinukai keliaujantiems, koks skiepas rekomenduojamas tam tikroje šalyje. Šios paskaitos supažindino tėvus apie būtinus skiepus savo vaikams ir sau ir padės užkirsti kelią ligai. Šviečiant būsimus ir esamus tėvus apie vakcinas taip pat informuojama ir bendruomenė. Buvo duota metodinė medžiaga ikimokyklinio ugdymo įstaigos slaugytojams apie užkrečiamąsias ligas ir skiepus, kad primintų tėvams apie vakcinų naudą ir dažniausiai sergamas vaikų ligas, kaip jas atpažinti ir kaip apsisaugoti. Darbas imunoprofilaktikos srityje ir užkrečiamųjų ligų prevencijoje bus tęsiamas ir toliau, akcentuojant esamų, būsimų tėvų bei bendruomenės informavimą šiuo klausimu.

**2. Kita vykdyta vaikų ir jaunimo sveikatos priežiūros veikla.**

**Klaipėdos miesto visuomenės sveikatos biuro veikla vaikų ugdymo įstaigose:**

**Psichoaktyvių medžiagų vartojimo prevencija.** Jaunimas ir žalingi įpročiai – tai seniai nieko nebestebinantis reiškinys. Vienas iš tokių – rūkymas. 2012 metais atliktas ECAD (Europos miestai prieš narkotikus) tyrimas rodo, kad moksleivių rūkymo problema šiandiena išlieka itin aktuali – kasdien rūko trečdalis dešimtokų. Kone pusė (48,7 proc.) apklaustų mergaičių patikino per pastarąsias 30 dienų surūkančios kasdien po vieną ir daugiau cigarečių. Palyginus su ankstesniais metais, šis skaičius išaugo keliais procentais, tuo tarpu vaikinų, rūkančių kasdien, šiek tiek sumažėjo. Paaiškėjo, kad rūkalus moksleiviai išbando labai jauno amžiaus – pirmąją cigaretę penktadalis apklaustų moksleivių prisipažino surūkę būdami 11 metų ir jaunesni. Atsižvelgiant į šiuos duomenis, Klaipėdos miesto visuomenės sveikatos biuras, siekdamas formuoti jaunimo sąmoningumą apie žalingų įpročių poveikį sveikatai, organizavo rašinių konkursą tarp bendrojo lavinimo mokyklų ir profesinio mokymo įstaigų moksleivių „Mano motyvas nerūkyti“. Konkurso tikslas – didinti jaunimo domėjimąsi rūkymo žala sveikatai, taip formuojant teisingą požiūrį į žalingus įpročius ir skatinant sveikų laisvalaikio leidimo formų pasirinkimą. Organizuotos paskaitos mokiniams, kurių metu buvo aptariamos aktualios šių dienų problemos, susijusios su alkoholio, tabako ir psichiką veikiančių medžiagų vartojimu bei galimais prevencijos būdais. Atsižvelgdami į elektroninių cigarečių vartojimo paplitimą tarp jaunimo, Klaipėdos miesto visuomenės sveikatos biuro specialistai, naudodami moksliškai pagrįstą medžiagą, sukūrė plakatą, skirtą atskleisti šių prietaisų žalingą poveikį sveikatai.

Norėdami parodyti, kad laisvalaikiu galima užsiimti įdomia ir aktyvia veikla, vykdydamas psichoaktyvių medžiagų vartojimo prevenciją Klaipėdos miesto visuomenės sveikatos biuras jau trečius metus organizuoja tarpmokyklines 3x3 krepšinio varžybas, renginius „Gegužės mėnuo – mėnuo prieš rūkymą“ ir Tarptautinės nerūkymo dienos renginius.

**Psichikos sveikatos stiprinimas.** Patiriama įtampa ir stresas sukelia neigiamų pasekmių, kurios veikia vaikų ir jaunimo kasdienę veiklą, mokslus, todėl Klaipėdos miesto visuomenės sveikatos biuras sukūrė ir išplatino brošiūras „Stresas prieš egzaminus“, skirtas abiturientams irkitiemsmokiniams. Pateikta informacija suteikė naudingų žinių ir būdų, kaip lengviau susitvarkyti su stresu, kurį mokiniai patiria prieš egzaminus ar kitus svarbius atsiskaitymus, ir kaip lengvais ir paprastais būdais įsiminti reikiamą informaciją, kad mokytis būtų paprasčiau.

**Netaisyklingos laikysenos profilaktika**. Vasaros metu buvo vykdoma prevencinė programa „Vaikas – ne „klaustukas“, jis – tiesus „šauktukas“, siekiant sumažinti vaikų skeleto-raumenų sistemos sutrikimų patologinių procesų vystymąsi bei koreguoti judesio bei padėties sutrikimus. Žaismingomis ir naudingomis priemonėmis trenerė vaikus mokė stiprinti raumenis ir formuoti taisyklingą laikyseną, puoselėjo vaikų fizinę prigimtį, tausojo ir stiprino vaikų sveikatą. Reikiamų žinių apie sveikatą, jos išsaugojimą, traumų ir nelaimingų įvykių prevenciją vaikams suteikė informatyvūs pirmosios pagalbos mokymai. Šių mokymų metu vaikai praktiškai įgijo reikiamų žinių ir susipažino su saugiu elgesiu. Apie vaikų ydingos laikysenos ir skoliozės prevencijos svarbą bei prevencijos priemones parengtas informacinis leidinys „Vaikas – ne „klaustukas“, jis – tiesus „šauktukas“.

Jau šeštus metus iš eilės skoliozės ir ydingos laikysenos profilaktikai vyksta tęstinė kuprinių svėrimo akcija 1–6 klasių mokiniams „Ar žinai, kiek sveria tavo kuprinė“. 2014 m pasverta 7851 vaikų ir kuprinių. Akcijos tikslas – atkreipti mokinių ir tėvų dėmesį į mokyklinių kuprinių svorį, turinį bei galimą sunkios kuprinės poveikį vaiko sveikatai. Lyginant kuprinių svorio pasiskirstymą su 2011–2014 m. rezultatais, matyti, kad labai sunkias kuprines nešiojančių mokinių mažėja, o lyginant su praeitais metais, 4,7 proc. padaugėjo mokinių, turinčių atšvaitą ant kuprinės.

**Konferencija „Sveikas vaikas – sveika ateitis“**. Konferencijoje 6–8 klasių mokiniai patys paruošė ir pristatė savo pranešimus. Džiugino ir pasirinktos temos nuo tabako, alkoholio, energetinių gėrimų vartojimo prevencijos iki internete slypimų pavojų analizės ir prevencijos, sveikos mitybos, sveikos išvaizdos, saviraiškos ir tatuiruočių, patyčių, streso ir poveikio sveikatai. Konferencijos metu išrinkti kūrybiškiausi, originaliausi, vaizdingiausi ir inovatyviausi pranešimai.

**Lytiškumo ugdymas.** Brandžių tarpasmeninių santykių plėtojimui, funkcionalios šeimos kūrimui, atsakingos tėvystės ir motinystės įgūdžių įgijimui mokiniams ir pedagogams organizuotos paskaitos „Lytiškumas dienos šviesoje“. Užsiėmimų metu lytiškumas buvo traktuojamas kaip visą asmenį apimantis dalykas, kalbėta apie žmogaus kūno ir dvasios vienovę.

Klaipėdos miesto visuomenės sveikatos biuras, bendradarbiaudamas su Klaipėdos jaunimo centro Atviromis jaunimo erdvėmis, prisideda organizuojant tęstines sveikatinimo veiklas 14–29 m. jaunimui pirmosios pagalbos mokymų, traumų profilaktikos, psichoaktyviųjų medžiagų prevencijos, lytiškumo ugdymo temomis.

**Profesinėse mokymo įstaigose** Klaipėdos miesto visuomenės sveikatos biuras savo veiklą pradėjo vykdyti tik 2014 metais. Atsiskaitomaisiais metais šiose įstaigose buvo pasiūlyta daug naujų veiklų, apimančių įvairias poveikio sritis, pavyzdžiui, organizuotos zumbos ir kalanetikos treniruotės, šiaurietiško ėjimo mokymai, kurių metu buvo ne tik supažindinama su šiaurietiško ėjimo technika, bet ir su įvairiais žaidimais, pasitelkiant šiaurietiškam ėjimui reikalingas priemones. Stengiantis atlikti didesnį įdirbį psichoaktyvių medžiagų vartojimo prevencijoje, profesinių mokyklų mokiniams organizuotas paskaitų ciklas apie psichoaktyvių medžiagų vartojimo žalą organizmui. Pirmą kartą profesinių mokyklų mokiniai dalyvavo Užkrečiamųjų ligų ir AIDS centro (ULAC) organizuotame protų mūšyje. Profesinių mokyklų bendruomenėms buvo parengta ir platinta informacija apie užkrečiamąsias ligas bei apsisaugojimo nuo jų būdus.

**IX SKYRIUS**

**SAVIVALDYBĖS VISUOMENĖS SVEIKATOS PRIEŽIŪROS VEIKLOS FINANSAVIMAS**

**Klaipėdos miesto visuomenės sveikatos priežiūros veiklos 2014 metų finansavimo šaltinių suvestinė**

|  |  |  |
| --- | --- | --- |
| Finansavimo šaltiniai  (tūkst. Lt) | 2014 m. asignavimų patvirtintas planas (patikslintas) | 2014 m panaudotos lėšos (kasinės išlaidos) |
| **SAVIVALDYBĖS LĖŠOS, IŠ VISO** | **4914,7** | **4794,0** |
| Savivaldybės biudžeto lėšos (SB): | 46,1 | 44,7 |
| Savivaldybės aplinkos apsaugos rėmimo specialiosios programos lėšos **SB(AA)** | 401,0 | 320,9 |
| Savivaldybės aplinkos apsaugos rėmimo specialiosios programos lėšų likutis **SB(AAL)** | 127,7 | 99,6 |
| Pajamų įmokų už paslaugas lėšos **SB(SP)** | 0 | 0 |
| Valstybės biudžeto specialiosios tikslinės dotacijos lėšos iš apskričių perduotoms įstaigoms išlaikyti ir Specialioji tikslinė dotacija valstybinėms (valstybės perduotoms savivaldybėms) funkcijoms įgyvendinti skirtų lėšų **SB (VB)** | 4339,9 | 4328,8 |
| **KITI ŠALTINIAI, IŠ VISO:** | **177,4** | **36,7** |
| Europos Sąjungos paramos lėšos (ES) | 0,0 | 0,0 |
| Valstybės biudžeto lėšos (LRVB) | 0,0 | 0,0 |
| Privalomojo sveikatos draudimo fondo lėšos **PSDF** | 2,6 | 2,6 |
| Kiti šaltiniai (Kt) | 174,8 | 34,1 |
| **IŠ VISO:** | **5092,10** | **4830,70** |

**X SKYRIUS**

**ARTIMIAUSIO LAIKOTARPIO SAVIVALDYBĖS VYKDOMOS VISUOMENĖS SVEIKATOS PRIEŽIŪROS VEIKLOS PRIORITETINĖS KRYPTYS**

Klaipėdos miesto savivaldybės visuomenės sveikatos priežiūros kryptys 2015–2020 m., numatytos Savivaldybės 2013–2020 m. strateginiame plėtros plane:

1. Skatinti sveiką gyvenimo būdą ir aktyvų gyvenimo būdą, stiprinti visuomenės sveikatinimo veiklą, įgyvendinant sveiko miesto principų viešinimo strategiją.
2. Sudaryti sąlygas miesto gyventojų sveikai gyvensenai, kūno kultūrai ir sportui, skatinti aktyvų gyvenimo būdą.
3. Didinti sveikatos priežiūros paslaugų prieinamumą, modernizuoti savivaldybės sveikatos priežiūros įstaigas, siekiant aukštesnės jų teikiamų paslaugų kokybės.
4. Didinti socialinių paslaugų įvairovę, prieinamumą, administravimo kokybę ir efektyvumą.
5. Skatinti bendruomenių ir visuomeninių organizacijų kūrimąsi ir plėtrą, sudaryti sąlygas kokybiškai jaunimo saviraiškai.
6. Užtikrinti saugią ir sveiką aplinką miesto gyventojams ir svečiams, didinant viešosios tvarkos palaikymo ir sanitarinės kontrolės efektyvumą.
7. Parengti ir nustatyta tvarka įteisinti visuomenės sveikatos stiprinimo Klaipėdos mieste stebėsenos aprašą.
8. Vykdyti valstybines sveikatos ir visuomenės sveikatos programas, siekiant darnaus visuomenės sveikatos supratimo ir bendradarbiavimo ekonomikos, socialinės gerovės, aplinkosaugos ir visuomenės sveikatos klausimais.
9. Pasaulio sveikatos organizacijos Sveikų miestų tinkle dalytis gerąja patirtimi, garsinti Klaipėdą ir skleisti žinias apie pasiekimus.

**XI SKYRIUS**

**SAVIVALDYBĖS VISUOMENĖS SVEIKATOS RĖMIMO SPECIALIOSIOS PROGRAMOS 2014 METŲ PRIEMONIŲ VYKDYMAS**

**1. SAVIVALDYBĖS VISUOMENĖS SVEIKATOS RĖMIMO SPECIALIOSIOS PROGRAMOS LĖŠOS**

|  |  |  |
| --- | --- | --- |
| **Eil.**  **Nr.** | **Savivaldybės visuomenės sveikatos rėmimo specialiosios programos lėšų šaltiniai** | **Surinkta lėšų, Lt** |
| 1 | 2 | 3 |
| 1. | Savivaldybės biudžetas | 36800,00 |
| 2. | Savivaldybės aplinkos apsaugos rėmimo specialioji programa | 318000,00 |
| **Lėšų likutis ataskaitinių biudžetinių metų pradžioje** | | 127700,00 |
| **Iš viso lėšų** | | 482500,00 |

**2. SAVIVALDYBĖS VISUOMENĖS SVEIKATOS RĖMIMO SPECIALIOSIOS PROGRAMOS ĮGYVENDINTOS PRIEMONĖS**

|  |  |  |  |  |  |  |
| --- | --- | --- | --- | --- | --- | --- |
| **Eil.Nr.** | **Savivaldybės visuomenės sveikatos programų sritys** | **Vykdytų savivaldybės visuomenės sveikatos programų skaičius** | **Vertinimo kriterijų skaičius** | | **Skirta lėšų, Lt** | **Panaudota lėšų, Lt** |
| **Planuota** | **Įvykdyta** |
| 1 | 2 | 3 | 4 | 5 | 6 | 7 |
| 1. | Užkrečiamųjų ligų prevencija | 3 | 8 | 7 | 155800,00 | 140422,39 |
| 2. | Vaikų sveikatos gerinimas | 3 | 7 | 6 | 28000,00 | 27094,18 |
| 3. | Saugios bendruomenės organizavimas ir užtikrinimas | 3 | 5 | 4 | 106000,00 | 95831,53 |
| 4. | Sveikos gyvensenos (subalansuotos mitybos, fizinio aktyvumo) formavimas | 3 | 12 | 12 | 90000,00 | 89175,62 |
| 5. | Visuomenės informavimas sveikatos klausimais | 1 | 4 | 4 | 70000,00 | 69683,28 |
| 6. | Žemo slenksčio programų efektyvumo vertinimas | 1 | 2 | 2 | 28380,00 | 27830,00 |
| 7. | „Sveiko miesto“ nario mokesčio prisidėjimas | 1 | 1 | 1 | 4320,00 | 4320,00 |
| **Iš viso lėšų** | | | | | **482500,00** | **454357,00** |

**3. SAVIVALDYBĖS BENDRUOMENĖS SVEIKATOS RĖMIMAS VISUOMENĖS SVEIKATOS RĖMIMO SPECIALIOSIOS PROGRAMOS LĖŠOMIS**

|  |  |  |  |
| --- | --- | --- | --- |
| **Eil.Nr.** | **Savivaldybės visuomenės sveikatos programų sritys** | **Savivaldybės bendruomenės tikslinių grupių apibūdinimas** | **Savivaldybės bendruomenės tikslinių grupių gautos naudos apibūdinimas** |
| 1 | 2 | 3 | 4 |
| 1. | Vaikų sveikatos gerinimas | Ugdymo įstaigos (125)  Ugdymo įstaigų visuomenės sveikatos priežiūros specialistai (127)  Mokiniai (11575) | * Renginys-konkursas (2) * Mokymai specialistams (64 akad. val.) * Užsiėmimai (korekcinės mankštos ir regos profilaktika) mokiniams (10800) |
| 2. | Užkrečiamųjų ligų prevencija | 1. Švirkščiamųjų narkotikų vartotojai (1591) 2. Komercinio sekso paslaugų teikėjai (42)   3. 15–16 metų amžiaus vaikai (832)  4. Vaiko teisių apsaugos skyriaus sąraše esančių šeimų vaikai (177)  5. Suaugusių asmenų rizikos grupės (nakvynės namų gyventojai, narkotikų vartotojai, žmonės, grįžę iš įkalinimo įstaigos) ir nedraustų privalomuoju sveikatos draudimu asmenys (349) | * Socialinių ir medicininių konsultacijų skaičius (9048) * Tyrimai dėl ŽIV (89) * Išdalytų (47357) ir surinktų (48107) švirkštų kiekis * Išdalytų saugos priemonių kiekis (103572) * Patikrinimas tuberkulino mėginiais (1009 vaikai) * Rentgenologiniai tikrinimai (349 soc. rizikos grupės asmenų) * Vaizdinių-informacinių priemonių skaičius (2874) |
| 3. | Saugios bendruomenės organizavimas ir užtikrinimas | 1. Klaipėdos miesto bendruomenė (*nesuskaičiuojama, psichologinė pagalba teikiama anonimiškai;* 6359 skambučiai,381 laiškai)  2. Klaipėdos miesto gyventojai, pateikę prašymus, skundus | * + Teikta skubi psichologinė pagalba krizių įveikimo metu (6 val.)   + Teikta skubi psichologinė konsultacija telefonu (4730 val.)   + Teikta psichologinė konsultacija internetu (48 val.) * Ekvivalentinio triukšmo matavimai (dieną, vakare, naktį), temperatūros matavimas, elektromagnetinio lauko matavimas su atliktų matavimų įvertinimu ir išvadomis gyventojų sveikatai (22 vnt.) |
| 4. | Sveikos gyvensenos (subalansuotos mitybos, fizinio aktyvumo) formavimas | 1. Klaipėdos miesto gyventojai (šeimos) (216) 2. Klaipėdos miesto gyventojai (suaugusieji) (3981) 3. Klaipėdos miesto bendruomenė (*nesuskaičiuojama, kadangi* *renginiai mieste buvo vieši*) 4. Nėščiosios ir jauni tėveliai (676) 5. Klaipėdos miesto įstaigų ir įmonių darbuotojai (1002) | * + Sveikatinimo veikla sveikatingumo bazėse:   + Stadionuose (44 užs.)   + Baseine (42 užs.)   + Čiuožykloje (27 užs.)   + Renginiai (2)   + Mokymai (16)   + Grupiniai užsiėmimai (51)   + Individualios konsultacijos (1002) |
| 5. | Visuomenės informavimas sveikatos klausimais | Klaipėdos miesto bendruomenė (*nesuskaičiuojama, kadangi* *tikslinė grupė buvo pasiekiama per masines informavimo priemones ir viešus renginius mieste*) | * Informaciniai šviečiamieji straipsniai dienraščiuose (21) * Pranešimai spaudai (2) * Informacinis leidinys-laikraštis (1000) * Radijo laidos (12) * Renginiai (3) * Videoreportažai (1) * Spec. virtualūs internetiniai tinklalapiai (1) * Informacinės išorinės ženklinimo priemonės (1110) * Vaizdinių-informacinių priemonių skaičius (400) |

**4. INFORMACIJOS APIE SAVIVALDYBĖS VISUOMENĖS SVEIKATOS RĖMIMO SPECIALIOSIOS 2014 METŲ PROGRAMOS ĮGYVENDINTAS PRIEMONES SKLAIDA**

|  |  |  |  |
| --- | --- | --- | --- |
| **Eil.**  **Nr.** | **Informavimo ir viešinimo priemonės pavadinimas** | **Įgyvendintų informavimo ir viešinimo priemonių skaičius** | **Paviešintų savivaldybės visuomenės sveikatos programų skaičius** |
| 1 | 2 | 3 | 4 |
| 1. | Informavimas per televiziją | 2 | 1 |
| 2. | Informavimas per radiją | 8 | 5 |
| 3. | Informavimas per spaudą | 21 | 9 |
| 4. | Pranešimai spaudai | 10 | 6 |
| 5. | Konferencijos | 1 | 1 |
| 6. | Konkursai | 3 | 3 |
| 7. | Dokumentai programų rengėjams ir vykdytojams | 22 | 7 |
| 8. | Išorinės ženklinimo priemonės programos įvaizdžiui formuoti | 6 | 3 |
| 9. | Savivaldybės ir programų vykdytojų interneto tinklalapis | 28 | 12 |

**5. SAVIVALDYBĖS VISUOMENĖS SVEIKATOS RĖMIMO SPECIALIOSIOS 2014 METŲ PROGRAMOS ADMINISTRAVIMO TOBULINIMAS**

|  |  |  |
| --- | --- | --- |
| **Eil.**  **Nr.** | **Problemos, susijusios su Savivaldybės visuomenės sveikatos rėmimo specialiosios programos administravimu** | **Pasiūlymai, kaip patobulinti savivaldybės visuomenės sveikatos programų rengimą, finansavimą ir įgyvendinimą** |
| 1 | 2 | 3 |
| 1. | Ilgas laiko periodas, kol skiriamos lėšos iš įvairių šaltinių programos vykdymui. Tai apsunkina išankstinį programos priemonių planavimą | Sudaryti galimybes paankstinti lėšų skyrimą bei programų vykdytojų parinkimą, kad, prasidėjus biudžetiniams metams, būtų galima pradėti vykdyti programų priemones |
| 2. | Ilgos programų vykdytojų parinkimo procedūros, todėl sutrumpėja programų vykdymo laikas |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_